timestamp: atn

url: =Ka Ni Nuam Ngaih Cing (1947-2017) phawkna :: ZOMI DAILY\nKa Ni Nuam Ngaih Cing (1947-2017) phawkna\nposted on 2 August 2017 at 8:31 pm Lomkholna: Dahpihna, Hauzacin, News, Zomi\nKa Ni Nuam Ngaih Cing (1947-2017) phawkna ~ Dr. Hau Za Cin\nKa ni Cing in tuni August 2, 2017 Nilaini in leitung nusia in vantung Pa kiangah hong khawlsanta hi cih ka zak phet in ka lungsim ah dah ding maw, lungdam ding maw cih ka thei kei hi.\nDah ding maw ka cih ciangin amah tawh ka kikholhnate, ama hong itnate, ama hong khualnate hanga ka lungnopna, leitung nuntak nop kasaknate khialah lai ka hih manin ka dah hi – tuate cik mah ciang amah tawh kimu in ka ciamkha nawn kei ding hi. Lungdam ding maw ka cih ciangin ama mai ah a pai masa a pasal ka gang Thual Do Buansing leh a nu Pi Nem Za Awi, a pa Pu Vial Suan, a u Ngai (Nem Za Ngai), a u Do (Pum Do Lian, ka pa) a nau Siapi Khai Za Dal leh it leh ngaih tampi tawh Pasian mai ah kimu ding ahih manin hampha ka sa hi.\nLeitung dahna kahna lungkhamna, nat leh sat, lunggimna te phawk nawnlo in vantung tuuno kiim ah ‘Siangtho Siangtho Siangtho’ ciin phatna lasa in lamlam ding uh ahih manin ei hong phawk nawnlo in om ding uh ahih man hi.\nKa kiho nunung pen uh ka phawk vat hi. “Ni aw, tun nang mo nei ding, Suumpi in zi nei dinga, na mo tawh ankuang umkhawm ding hampha hong sa ing ei, na lung a nuam hiam” ka cih ciangin, nui liahliah in lungdam mahmah a, “Kei hampha lua ing, kuamah nong pai zawh loh uh hang na lunghimawh kei un, nong sum khakte u tawh mopawi zong a kibawl zo ding hi, i omna tek ah thu kingetsak ding, i kimuh theih ciang kihawh zel ding….” hong ci hi. A aw zong gingkhia zo nawn mello ahih manin khuisa liang in khawl zel a, a gennopte hong gen dingin hong kipan kik zel hi. Ka mitkha ah a maitai a nuih liahliah teng a mang thei kei hi.\nA u Do, ka pianna pa, a damlai in tate in sa gawh in tawl-om ka bawl lai uh Tahan pan Murlen pek ah hong zinsuk vingvengin hong pai hi. Tua hun in kei Kawlgam zin ngei nailo ka hih manin “Bangci hong pai nai vua?” ciin ka dot ciangin “Kawlpi pan Ciau ah, Ciau pan Tonsim ah, Tonsim pan Murlen ah; ni khat in kong tung uh hi” ci uh hi. A pai man khempeuh uh ka piaksak uh hi.\nTun ka nung theih ciang Kawlpi pan Ciau pai bek zong a baih na hi hetlo a, mawtaw tuan zong bilatvom zut tunga tai hialhial na hilo in “HAIMUAL MAWTAW” tungah van leh vok kawm ah kihen in hong tuangto na hizen uh hi. Tua banga hong it ka pa nau Ni Cing nei ka hih manin ka angtang semsem hi!\nPasian hehpihna tanga PhD degree ka lak laiin zong Kawl pek pan hong kizawn in hong delh suk vengvang uh a, tua hun in mawtaw tawh paina tomcik hi a, khe tawh ni 7 bang paiin it leh ngaih kiang ‘hiang hong kawm uh’ ahi hi. Khangluite in “Duh omna leh ngaih omna” a cih uh na hitakpi hi. Itna in mualpi hong kantansak a, tua bang itna a kicing sitset in a nei ka ni Cing hangin ka lungdam mahmah hi.\nTuni in a hong nusiat ka zak ciangin hampha ka sakna tampi om hi: –\n1. A pasal in a nusiat khit ciangin a manawh lamte in it tak, ngai takin kem in don uh a, lungnuam takin a sih dong kitot kisel om hetlo in kem uh hi. A sih ma, a nat luat kipat kuan bang pan sak leh khang pan delh in veh uh a, sa gawh in anlim nono nekpih in a silh ding, a teen ding a kicing val in guan uh hi. Hizah a it a tute, a tate hampha sawnsawn uh a, thupha ngah huai kasa mahmah hi.\n2. A sih ciangin a luang gei ah a sanggamte lak ah a nungta lai khat bekbek ka ni Zam Luan Cing zong kihel theilo ding ahih manin dah huai ka sa hi. Hong beisan ma, nung deuh mah in a nau Zam Luan Cing in va veh in ankuang limci takin va um khawm thei uh a, manpha ka sa hi.\n3. Ka ni Cing pen mi tawh kipawl siam in amah a thei peuhmah in it in ngai mahmah uh ahih manin a inn dimlet in si gal tam hi cih ka za hi. Ko a nungsang pan kuamah ka kihel theih loh ding uh lungsim ah na ka sa mahmah uh hi.\n4. A luang gei ah a nungsang pan India pan kuamah ka pai theih loh uh hangin ama theih lai in ka u Suan Lian Thang te nupa va zin thei in vok khat va gawh thei uh hi. Tua khit ciangin ka u Awi Sial Cing leh ka nau Ngai Khan Ciin zong va zin thei in ankuang va um khawm thei uh hi.\nBangbang i gen zongin ‘leitung luah ding kuamah omlo’ a cih mah uh na dik pen hi. I it i ngaih hangin kikhoh theilo a, ni khat ni ciang leitung nusia ding vive ihi hi. Tua ahih manin i nuntak laiteng ki it ding, kingai ding, kikhawl ding, kihuai ding bek mah i nuntak sung i lawhtak na hi hi.\nGennop tampi omlai hi Ni Cing, kong phawkna…\nPrevious: Bombi sungtenkawm ah vankham apua numei 4 Yangon Airport ah kiman\nNext: A 5 veina ZBCA Khawmpi nuamtak in kizo siangta\nA kisam masa pen ~ T. Sawm Lian\nKamuh, katel, katuahkhak thu ~ Lengtong Pauno\nZeisu leh Aksi: Lungdambawl malep\nKua kua’n bangbang aci zongin don ke’n! ~ Dimno’ Pa\nPolitics laibu sim in! ~ Pau Khat Suan\nZAM Thupuak :: 27 August 2017 (Sangkah nuamte ading)\nVang Ngaihno Tawh Kawlgam Nuam Ah – 4 ~ Hau Za Cin\nA Piangsakpa Pasian Lamdang (2)\nAirAsia vanlengkhat vandawn huihlak ah kilokgawp in mi 5 liam\nVondeih Kep Ding – 86 (Dimno’ Pa)


url: =Christmas Lovestory ~ Francis Lamthang :: ZOMI DAILY\nposted on 17 December 2015 at 4:10 pm Lomkholna: Article, ZomiQuavadis\nZan 12pm hiliang ta, kuamah lah daai nai peuhmah lo, zudawn ankham a ciakciak lah bei lo, X-mas lasak lah kitawlnga lo, Babylon la tawh nungak tangval lamlam lah suk semsem, khuasung bup gamlum ngeingai..Bang hang ai de maw? X-mas himawk hiven!\nTuabang a leitungbuppi guihtheih khamtheih tawh a kibual laitakin a siangtho siuseu, a mit cim kelkal, a teitang mahmah Dalpu leh Nempi pen meikhuk geiah mei awiin thulela hong kikumkum uh hi. Hih tegel pen neutunga kipan lawmta hi uh a, sangkahna zong kibangin laitan zong kikim toto uh hi. Tuakum X-mas pen mite adingin lungdamni himah taleh Dalpu leh Nempi adingin “Ngaihno mangpha” akicih hun hong tung ding hita mawk hi. Lungdambawl khit zingsang ciangin Dalpu pen amau khualam zuan a ciah ding hi ta hi. Tuakum pen tan 10 aphi kum uh hi a, Nempi tawh lungdambawl mang khawm nuam ahihmanin Nempi zotna a nial ngam lo ahihi.\nThulela a kikupkup laitak un DalpU in Nempi aw kong gennop khat om acih ciangin Nempi in bang ahitam cia a dot leh Dalpu in hici bangin dawng hi.\nDalpu..”Nempi aw nidanga kong gen ngam ngei loh thukhat hong gen ta ningh. Ka maizum tawntungna ding ahiphial zongin phamawh kei.”\nNempi.. “Bang hi mawk a hia Udal, hong gen dih ve leh.”\nDalpu.. “Nempi aw nang tawh i kimuhni a kipan tuni ciang dong ka mitkha leh ka lungsim sungah hong mangngilh thei ngei keng……..Nempi aw ken hong it hong ngai lua ingh…” hong ci ngeungau hi.\nNempi in a Udal thugen a zak ciangin amai hong khingin, a mit hong kawt a, a sawt lo in a biangah khitui hong tak suk detdet hi. Dalpu in tua amuh ciangin a anglam ah Nempi kai phei in pom hi. Nempi hong pau thei nawn lo hi. Tawlkhat sung tuabanga a kipom khit uciangin innpualam khataang nuaiah hong pai khia uh a, Nempite innka tungah anih un liangko kimat in hong tukhawm ta uh hi.\nZingsang lam hong hi ta a, huih hong vot semsem in khuazong hong dam semsem ahi tam aw Nempite lawmta zong hong ki angpom ta uh hi. Ki angpom cihciangin a zulhtat tulai khangnote dan hi lo hi. Nempi in a khitui kawmkal panin a Udalpu ento kawmin hibangin hong ci ta hi.\nNempi.. “U Dalpu aw ih neu tunga kipan a kikhawlden hi hang a, tanlang a kipan tan 10 dong, tuciang dong i kikhen ngei kei hi. Nangpen zingcianga innlam zuan a ciahkik ding hi ta, bang hunciang kimu kik ding kithei nawn lo…bang hangin nong Itna thu tu phingphing in hong gen pan mawk na hi hiam? Ken kong ngaihzawh kum tampi hi ta hi. Ahizongin numei khat ka hihna tawh bangmah kong gen masa ngam kei a, nang nong gending bek a ngak ngak ka hi hi. Bang hangin kum tuatan hong ngaksak mawk na hi hiam? Udal aw kiawi sam ciai mete..” Nempi hong kap ahih manin bangmah gen thei nawn lo hi. Dalpu inlah hehnepdan ding thei tuan peuhmah lo hi. A sawt lo in Nempi in a thugen hong zomto kik hi.\nNempi.. “U Dalpu aw..telsiam ta ingh. Na lungsim thei ta ingh. Ka khantawn a lunglen khuangaih tawh ka tul ding nong deih mana hibang thu hong gen hi teh mete…..”\nDalpu lungsim leh Nempi ngaihsutna ki elpuak ahihmanin kuamah kiho lo in dai dide uh hi. “Dai dide Zan siangtho” acihdan ahi tam aw…\nBawh-al hong khuang taikhua hong val ding hi ta..khua lah dam semsem, Dalpu leh Nempi lah kinai semsem..\nDalpu.. “Nempi aw tuma kum tulnih hunlaiin Bethlehem khua ah hisangin khuadam zaw lai ding cileng, tuahun laitak a hong suak naungek Zeisu in khuadam sa tak inciai mete…Nempi ih mailam hun ding khempeuh Topa khutsungah ap ni..hong zui o Nempi biakinn ah va kikhawm ni. X-mas missa sungah va kihel ni maw Nempi.”\nDalpu leh Nempi pen St. John Cathedral ah X-mas Missa ngai ding in hong tonkhawm uh hi…. “Topa tawh tawnkhawm leng nuam ei” cih lapi a sak khop lian loh uh hangin a tonkhopdan uh a galmuhte ading panin kitel mahmah hi.\nPrevious: Tualbiakna leh Sialsawm pawi ~ Thang Siangh\nNext: Japan Gal Sung Dawi Havang Kal Pan – 1


url: =Our Tribute to Dr. Cin Do Kham ~ Zomi Daily Media :: ZOMI DAILY\nposted on 17 October 2013 at 4:01 am Lomkholna: Cindokham, Dahpihna, Feature, Zomi\nPaunak khat in “Great Men Never Live Long” na ci hi. A himah ahi hi. Hih Paunak pen Dr. Do Kham tungtangah kilangh mahmah hi. Mi thupi taktakte ih cihte pen a khansau tawm mahmah takpi uhhi. Ih Topa Zeisu mahmah zong leitungah kum 33 sung bek hong nungta hi. Thuthuuk ngaihsun zo teng lakah tuni ciang dong a kiphawk lai Greek mipil Socrates zong asih in kum tam nai lo a, leitung gambup phial a uk zo dektak Alexander the Great mahmah zong kum tampi nungta het lo hi.\nGam makaite lakah zahtaak kai leh a etteh huai US President Abraham Lincoln mahmah zong asih in uham lua nai lo a, John F Kennedy inzong moi mikmek lai mah in leitung nusia hi. Kawlgam suahtaakna hong ngahsak ahi Bogyoke Aung San mahmah zong a thahat laitak mah in hong si hi. Leitung a mi thupi taktakte tangthu sim lehang 90% phial pen sih hun nailopi a site na himawk uh hi. Ei Zomi sungah zong hoih takin ih tangthute kankikkik lehang pammaih ih sak mahmah hanmual hong liamsan mipil leh mi thupi na om khinkhian ding uh hi.\nHihbang mite pen mi pammaih taktakte hi uh a, amau tawh a kibang ding mi tawm mahmah uh hi. Khang khatah a tampen leh nih leh thum kaan piang lo mawk hi. Ahizongin eite’n pammaih ih sak hangin Pasian hun ciangtan zah cingta ahihman in hong nusiat loh uh a phamawh hi ta hi.\nMi thupi taktakte kum tampi a nuntaak loh uh hangin a nuntak sung un nahoih tampi na sem man uh ahihman in asih uh hangin amin uh si ngei lo a, amau nasepte cikmah hunin ki mangngilh nawn lo hi. Bang hangin hibang mite ki mangngilh zo peuhmah mawk ding! Khuadak khia lehang amau khutma leh khema te mun khempeuh phialah muh ding om a, laibu khat leem lehang amau tangthu kigelhna na hipahpah thei mawk hi.\nAmel uh zong muh theih dingin innsung baangtung khempeuh phial ah na kisuang ahihman in mangngilh sawm ta lehang kimangngilh thei lo a, ih zuih dingin ei maiah lampi na sial khol khin uh ahihman in hawhna ciahna khempeuh ah amau tawh aki omkhawm den mah tawh kibang hi. Dr. Do Kham in hong sihsan zenzen hangin Zomi te lungsim sung leh mitkha-ah cikmah hunin mang ngei lo ding hi.\nAhizongin Dr. Do Kham tawh cikmah hunin mel kimu in holim khopna om thei nawn lo ding cihpen ih ngaihsut ciangin na kisa ciat ngaungau a, Zomite ih khitui hong luang hi.\n“Great Men Never Live Long” mi thupi taktakte a khansau tam het lo uh hi. Kum tampi nuntak ding a thupi hi masa lo a, ih nuntaak sungin mi phattuamna ding na hoih tampi ih sep zawh ding a thupi penpen ahihi. Dr. Cin Do Kham zahtakna lianpi tawh, Zomi Daily Media\nPrevious: Dr. Do Kham tangthu (Dr. Do Kham’ Resume)\nNext: Zomi leh Kuki tualgal ki patkhiatna (Unau belkang kituh) ~ NK Nangtawng\nPakistan gamsung ah Bomb tamveipi puakkham in mi 50 si


url: =Pianciilna 1, Siyin Bible (SYB) | The Bible App\nBybel TaleChin: Siyin\n1A kipat ciilin Pathian in vaannuai bup bitphua hi. 2Leitung in lim le meal nei ngawlin awngthong hi. Khuazing in tuipi sincip bikbek a, Pathian Thaa sia tui tungah diang hi. 3Tuaciang Pathian in, “Khuavak om hen” ci in thupia a, khuavak om hi. #2Cor 4.6 4Pathian in khuavak a mu ciang phasa hi. Tuaciang ama in khuazing pan khuavak khen a, 5ama in khuavak sia ‘Sun’ ci a, khuazing sia ‘Zan’ ci hi. Nitak bo in zingsang hong theng a, a ni khat ni ahi hi.\n6-7Pathian in, “Tuite mun nii a kikhen natu in mun kuampi khat om hen” ci in thu a piak ciang om paih hi. #2Pe 3.5 Pathian in mun kuampi khat vawt a, a tung tui pan a nuai tui khen hi. 8Ama in mun kuampi sia “Van” ci hi. Nitak bo in zingsang hong theng a, a ni nii ni ahi hi.\n9Tuaciang Pathian in, “Leitangh kilangh natu in, van nuai a om tui te mun khat ah kingawm hen” ci in thu a piak ciang kingawm paih hi. 10Pathian in leiko sia “Leitangh” ci a, a kikaikhawm tuite sia “Tuipi” ci hi. Pathian in tuate a mu ciang phasa hi. 11Tuaciang ama in, “Leitangh in thingkung lopa nam theampo, cii a neite le nga a neite piang hen” ci in thu a piak ciang piang hi. 12Leitangh in thingkung lopa nam theampo a piansakna, Pathian in a mu ciang phasa hi. 13Nitak bo in zingsang hong theng a, a ni thum ni ahi hi.\n14Tuaciang Pathian in, “Sun le zan kikhen natu, ni le tha le kumte khen natu le khua hunte teptee natu in van ah khuavakte om hen a, 15leitung khuavak pia tu in van taang hen” ci in thu a piak ciang taang paih hi. 16tuaciang Pathian in khuavak a lian zaw nii vawt a, ni in sun teng uk a, tha in zan teng uk hi; ama in aksite zongh vawt hi. 17Ama in leitung a taangsak tu in van ah khuavakte koi a, 18khuazing le khuavakte khenin sun le zante uksak hi. Pathian in tuate a mu ciang phasa hi. 19Nitak bo in zingsang hong theng a, a ni li ni ahi hi.\n20Tuaciang Pathian in, “Tui sia nganhing nam tuatuam tam mama te taw kidim hen a, vui sia vacimte taw kidim hen” ci in thupia hi. 21Tuaciang Pathian in tuipi nganhing liante, tui sung a nungta nganhing nam theampo le vacim nam theampo piangsak hi. Pathian in tuate pha hi, ci in mu hi. 22Pathian in a bitphua sate theampo thupha pia a, tui sung nganhingte pungin tuipi sung dim hen a, vacimte zongh tam mama pha tahen, ci hi. 23Nitak bo in zingsang hong theng a, a ni nga ni ahi hi.\n24Tua zawkciang Pathian in, “Innsa le ngamsa, a lian le a no, nganhing nam theampo leitangh in piangsak hen ” ci in piangsak a, ama in pha hi ci in mu hi.\n26Tuaciang Pathian in, “Eima taw a kibang, eima hong sunin mihing ih vawt tu hi. Amate in, ngasa, vacim le innsa ngamsa, a lian a note tungah vaangletna nei tu hi,” ci hi. #1Cor 11.7 27Tuaciang Pathian in ama taw kibangin mihing bitphua hi. Ama in numei le pasal bitphua a, #Mt 19.4; Mk 10.6 28thupha pia in, “Tu le ta tam mama nei tavun a, na suan na paalte leitung ah dimin, amate thuthu in leitung uk tahen. Keima in ngasate, vacimte le nganhing theampote tungah ukna za kong pia hi. #Pian 5.1-2 29Keima in note neak tu in thaici nam tuatuam le thingnga nam tuatuamte kong pia a, 30ahizong ngamsa theampote le vacim theampote ii an tu in, lopa le thingteete ka pia hi,” a ci ciang tuabangin piang paih hi. 31Pathian in a vawtsa theampo a et ciang phasa mama hi. Nitak bo in zingsang hong theng a, a ni luk ni ahi hi.\nVind meer uit oorSiyin Bible\nVerken Pianciilna 1 se verse


url: =Suahtakna Zangkhiallo Ding ~ Hau Za Cin :: ZOMI DAILY\nposted on 3 April 2016 at 7:00 am UTC+9:30 Lomkholna: Article, Hauzacin\nMay 2008 in Maryland ah om Pa Thawng te nupa in (Pa Ngo Cin Thawng leh Nu Kok) in ‘Memorial Day’ niin Washington DC ah Potomac River kantan in amau mawtaw tawh hong taipih vangvang khit ciangin Lincoln Memorial hong etpih in, tua khit ciang a khang ah Korean War Memorial leh Vietnam War Memorial hong etpih uh a, tua mun ah lai kigelh khat pen “Freedom Is not Free” cih ahi hi. I suahtakna pen a mawkna in a kingah hilo, a man kipia, sisan naisan leh hanciamna tawh a kingah hi; zahtak in, zangsiam in acihnopna hidingin ka tuat hi.\nZomi te zong suahtakna tampi tak i nei hi. A diak in gam thumna i tun ciangin suakta taka laigelh theihna, suakta taka lungsim pulak theihna, suakta taka hoih i sak, hoihlo i sakte gen theihna i nei hi. Tua gamte i tun ma in tua zahin a neilo zong kihi maithei, ahih kei leh i nei zongin internet leh thukizakna cihte deihbanga zat ding omlo hi mai thei hi. Thukizakna laidal akihawm ciangin zong laimai tamlo ahih manin mipi in kizang kha lo, siate leh makaite thu leh la tawh thukizakna laidal teng dimta hi mai ding hi. Mipi lam pan ngaihsutna khat peuh sun kik theihna a om hang laikung laidal tawh genkikna ding mun leh laimai kicinglo hi kha ding hi. Tuate, tu in hon khat gam thumna i tun ciangin hong kicinglua mahmahta, zat zawhloh in laitui laidal leh internet hong omta ahih manin i ngaihsutna neucik zong internet ah gelh in leitungbup i deng theita hi.\nTua suahtakna (freedom) i neih pen siamtak in i zat leh a hampha i hi dinga, i zat siam kei leh ameetna omlo hi ding hi. Tua ahih manin i suahtakna leh i hamphatna manpha takin zang in, zangsiam in, zangkhial kha kei ni.\nThupiang khat peuh ah a kilekkimlo lua ngaihsutna uanggenlua cih khawng pilvang huailo a, a kilawm a kilekkim a pulak siam, kuppih siam pen a thupi mahmah ahi hi. A diakdiak in makai leh mipi kikal ah thu kikupna a om ciang ekkha nam liang, bangmah suahlo zawzen phial a langkhatte gensia, ko, genmai dikdek cih pen tu hun adingin kilawmlo hi. Makaite khat peuh pen amau ngaihsutna i thukimpih kei leh zong ko bawl, gensiat dikdek pahpah ding kilawmlo hi. Makaite in zong mipi amau nungzui nuamlo khat peuh pen huai nuamlo, pua koih, nawlkhin cih bang kilawmlo hi. Mihing pen a ma dinmun thupi masalo a, mihing ahihna thupi masa pen hi. Mihing takpi ganno bang lel a kibawl cih pen zakdahhuai, mulkimhuai mahmah hi. Tua bang a ki ukcip, ki dictate cih zong tu hun ciang a kizang nawnlo ahi hi.\nMakai te khialhna khat a om leh minsiat sak sawma engko dikdek, ekkha nam lianga gensia cih zong kilawmlo a, nang zong ni khat ni ciang makai hi ding na hi cih na kiphawk ding ahi hi. Makaite pen a nu a pa ka theih, a khua a tui ka theih hi cih manin zahpih, thusimlo, cih bangin om kha kei in. Makai ahihna zahtak bawl in (zahtak na piak nop kei leh zong zahtak bawl in). Makai hitah cih man tawh zong gensiat ding kipan heethaat pah tuan kei in.\nMihing in suakta taka i lungkimna, i lungdamna, i lungkhamna i gen theih a thupi mah bangin i lungkimlohna leh i hehna te i pulak theih zong a hoih mahmah hi a, ahi zongin a vallua leh a uanglua a midangte ko dikdek den cih pen suahtakna zangkhial ahih manin diklo hi. Gamtatzia ding hilo hi. “Lampam sikkhiallo omlo” ciin Zomi Paunak ah i nei hi. Makai in zong khial thei, mipi in zong khial thei, ahi zongin a kimaisak dingte, a kithumkik dingte, a kiho lem, a kikhawl kik dingte i hi hi. Khatvei khialhna hang tawh mite mukhial den, gensia den cih pen picing vailo hi.\nMakai te tungah mi in zong mawhpuakna lianpi i nei hi. Makaite in mipi khentuam deidan neilo in a huai ding, a huamsak den ding ahih mah bangin mipi in zong makaite pen a nung a thuap den ding, a tawsawn den ding ahi hi. A gensia in panglo in, a bawlpha in i pan ding ahi hi. Na tuacih hi kei veh aw, na tuacih ding hizaw veh aw cizaw ding hi hang. Sem khawm, gen khawm kikum khawm ding hi hang. Na thukimpih ahih kei leh zong langbawl seselo in om zaw ding hi hang. Na tawsawn zawh kei leh kaipuk sese kei in. A lamto na hih kei leh a sawnpai hi kei in.\nKikholhna, kimakaihna, kimawlna leh mipi vai khat peuh ah makaite in zuih ding hih ding a cihte uh thukhun omsa mah bangin i sep ding ahi hi. Gentehna in bawhlung suihna ah khut tawh kilawng theilo a khe bek tawh kisui thei hi. Khut tawh khoih leng a khial (fault) ahih mah bangin a kim a kiangah gamtatzia, sepzia, omzia, kithapiakzia zong zuih ding zuihloh ding om ahi hi. Tuate i palsat leh a khial (fault) hi a, free kick ahi hi. Tua manin kimawlna hi in kikhopna hita leh a thukun omsa bangin sep a, tua thukhun zui a kalsuan ding ahi hi. Tua dingin makai bek hilo, mipi in zong i suahtakna i zatkhialhloh ding ahi hi.\nI hehna, i lungkimlohna suahta taka i gen theih pen a lungdam huai hi a, ahi zongin a vallua a i gen khak leh a pil gamtatlo, a pilvanglo ahi hi. Tua manin mipi hi in, makai hita leh i suahtakna siamtak in zangin a vallua, a uanglua, mite nopmawhsak nading, mite kisungsiat nading, mite thadahsak nading cih bangin i suahtakna i zat khak hetloh ding thupi kasa hi. I kampau, i thugente in i lungsim kilangsak mahmah ahih manin i picinna leh picinlohna cih khawng zong kisel theilo hi. Mite hong muhna ah a pilvang, a thukhual, a huaisiam i hih theihna dingin pilvang tak, mite zahtakna tawh a hopih, kuamah a neu muh a neu bawl lo, a khialte nangawn a khialhna uh kosia gawp hilo a, a kilawm banga hilh siam, gen siam hi ding leh a pahtak huaite a kilawm cianga pakta siam hi dingin kisin tek leng hoih kasa hi. Kua mah a picingsa omlo, a siamsa omlo ihih manin kisin to tek in i hun paisa sang i mailam ah a pilvangzaw a gamtat siam dan hanciam toto leng thupi kasa hi.\nTua manin lau vet keng, thupi sim vet keng cih manin zawhthawh thu tawh mekcip, nuai gawp cihte pawl a omloh ding thupi hi. Mihing pen Khanglui te in “Kuamah singhawm suanghawm a piang omlo” cih mah bang un kidem ding ci leh a kilau ding kuamah omlo hi. Pasal ciatciat ciin a kiding a kipang ngam ciat ahi hi. Tua ahih manin kizahtak tuah, kithupi bawl tuah leng i kikholhna nuam hi. Suakta ta ing cih manin i suahtakna i zat khialh a kithusimlohna, kineumuhna, ki sikcip sawmna cih khawng a om ciang kitotna, kinialna, kinopmawhna pianga a thuak pen nang leh kei mah i hi hi.\nA khangto minam leh a khangto gam te mah bangin Zomi te zong i suahtakna zangkhiallo in a manpha, a picing, a pilvanghuai takin zang siam dingin kisin toto ni.\nPrevious: Zomi Nungak & Tangval te ading\nNext: US gamsung khualzinna pawlkhat – 92\nni sa lua mam mam ing ei\nTulaai Leitung Thuthang Tuamtuam Updates August 6, 2014


url: =AIDS = MIDS ~ Lian Tuang :: ZOMI DAILY\nAIDS = MIDS ~ Lian Tuang\nposted on 9 March 2016 at 9:39 am Lomkholna: Article, Liantuang\n(Mi khempeuh phial neih AIDS tawh kibang natna nam khat) (Gam le minam vai thu khat peuhpeuh ah noptuamna om ding lametna tawh hih lai ong khak kik ing) Tu lai khuahunthak sungah hih natna pen a nei kitam mahmah hi. Sumzon paizonna gamvai minam vailianpi nasemte sungah tam phadiak hi. Tua natna pen MIDS (Microchip Immune Deficiency Syndrome) kici hi.\nMicrochip khuahun zui zoloin si le sa thakiam natna cih ding dan khat ahi hi. Microchip tungtawna thupiang le khantohnate zui zolo ahih manin lungmang lungkia thanem zawngkhal natna nam ahi hi.\nHih natna amu khia pa pen New York Time journalist khat ahi Thomas L Friedman ahi hi. MIDS natna tawh kisai in a ma gen na ah “A bawk, a pawm, a golhbekbak, a ngot .., company te gamvai le minam panmun nei te (politic) in hih natna nei nuam phadiak hi ci hi.\nCompany khat peuhpeuh akl gamkhat peuhpeuh in ama van le nate a khantohsak zawh nawn loh ciangin ahi zongin, gammite le nasemte’ nisim nuntakna a lapsang zawh nawn loh ciangin, pilna le van thak tuamtuamte a zuih zawh nawn loh ciangin, amanlang mahmah leitung kikhelnate a zuih zawh nawn loh ciangin ahi zongin hih natna ong piang thei hi ci hi. Hih natna a lut ciangin khantohna kici khempeuh bing pah a, kum sawtpi zawngkhal lawh thei hi.” ci in gen hi.\nMIDS natna pen kipawlna lianpipi te sangin mimal thu ngaihsutzia tungtawnin kilang zaw hi ci hi. Hih natna namte pen Idea Sclerosis zong kici hi. Thu ngaihsutzia khel nuamlo, kigenpih theilo cih dan nam ahi hi. Ei kamin bel “ Ngawng-khauh natna” cih ding ahi hi. Bang hang hiam cihleh hih natna aveite pen Ngawngkhauh te tawh kibang hi.\nNgawngkhauh veite pen a ngawng khauh cip a, vei le tak, a tung a nuai ah a lu hei theilo hi. Idea Ngawngkhauh I vei zenzen leh I lutang kihei thei nawnlo ding hi. I thumuh dan zong langlek gawp dinga, milakah a nawngkai khat kisuak pah hi. Lungsim Ngawngkhauhnatna veite om zia nam 5 in kimu thei hi.\n1) Theihna le Ngeina a zui thungaihsutzia (Linear thinking)\nNumber 1 khit ciang 2 . 2 khit ciang 3 cih bangin a kizom diitdeet a pai toto thungaihsutzia ahi hi. Apiangkhinsa thute le theihnate siksan a thungaihsutzia ahi hi. “ Zani in hih dan thu piang a, tu ni in zong piang leuleu hi. Zingciang zong hih dan mah piang tektek ding hi.” ci in lenkip pah hi. Hih thungaihsutzia pen hun khat lai in a kizat theih hangin tu hun ciangin lem nawn hetlo hi.\nGtn: Mi 200,000 val a sihna Tsuhnami huihpi a nun ding pen thunei lamte in ni nih ma in thei khol sak hi. Ahi zongin mipite in kium lo hi. A hang tampi lakah thuthei papi nupi tampite in “ ka suah ka khan in tua bang piang ngei kei” ci lel uh ci hi.\nTu hun ciangin “ Tang taka pai thungaihsutzia (Linear thinking) sangin “ Tang taka pailo thungaihsutzia (non linear thinking) lam ki hoi zaw ta a “ Akitat akizom mello khuahun” (Age of discontinuity) ci in min kivawh hi. Tu hun ciangin muh-ngei, theih-ngei (experience) le a piang ngeisa thute sangin pilna le thungaihsunnate kibulphuh zaw ta hi. Tua ahih manin a kizom ditdet Tang taka pai thungaihsutzia mah nuamzaw na sak zenzen leh Ngawngkhuah natna a nei na hih lam kithei pah in.\n2) Vot maw sa. Vom maw kang (either or logic)\nMi pawl khatte leuleu in na khat peuhpeuh nam 2 ta bek om sak hi. Hoih le hoihlo. Vom le kang. Vot le sa…, cih bangin khen linlian uh hi. Ataktak in cileng avom le a kang kikal ah color tampi om thei veve hi. Khuamial le khua vak kikal ah sanggam melmak hun cih bangin khuahun tampi om lai hi. Avot le a sa kikal ah a lum pian, a lum phalo,…, cih bangin dinmun tampi om thei hi.\nGtn: Tu laitaka leitungin a kibuai pih mahmah IS ( Muslim ngongtat pawl ) te in hih thupomzia a bulphuh mah ahi hi. Amau tawh a kizom teng amau pawl hi saka amau tawh a kizom lo khempeuh gal in ngaihsun uh hi. That mang dingin ngaihsun lel uh hi. Ka pawl na hih kei leh ka gal hi teh a ci lian hi zen hi.\n(3) Nunlui sial natna (nostalgia)\nMihingte in hun thupi khen 3 kinei ciat hi. Abeisa, tu laitak le Mailam hun ding cih a hi hi. Mi khat peuhpeuh in mailam hun ding thudon man lo liangin abei sa thute sungah akidiah luatleh tua pen Nunlui sial natna nei kici hi. Hih natna nei mite in na khat peuhpeuh lem a sak om mello hi. Lungtom thei hamtang hi. Thu khat peuhpeuh a om ciangin “ Ko hun lai in tua bang om kei.\nKei hun lai in ken tua bangin gamta ing. Ni dangin tua bang thu za ngei khang…,” ci in apiangsa thute gen kikkik nuam se hi. Hunlui le nunlui hunte mah anuam hi mawk ei ci in thumthum hi. Thuhaksa khatpeuh a sin khak ciangin mainawk ding sangin nungkin ding ut zaw hi. Hih dan thungaihsutzia na neih zenzen leh ngawngkhauh natna a nei na hi gige hi.\n(4) Ka theihkhitsa hi (closed minded thinking)\nThu khempeuh thei a kisa mahmah apil laklawh lai tan laklawh ( half educated ) te hi phadiak hi. Thuman thutak le pilna khempeuh ama khuak sungah om khin ahih manin bangmah theih beh ding kisam sa nawnlo hi. Athak khat peuhpeuh akigen ciangin bangmah sang theilo hi. Amuh ngeihloh ahih nakleh hoih sa loin lem sa lo pong hi. Alungsim kongkhak khak cip uh hi.\nThungaihsutzia khat peuh a kigen ciangin ama ngaihsutzia tawh tehkak a, ama a tawh a kituah leh “ kimang thei tei leh kilawm sam e” ci a, ama deihna tawh a kituah keizenzen leh “ hai na mahmah om kei” ci in nehpiksan lel hi. Hih bangin nang le nang thei pen siam pen kisa in a kigen khempeuh hoih na sak a om mel kei zenzenleh Ngawngkhauhnatna a nei na hi zaw kha ding hi.\n(5) Kiciam ngam ing (For certain approach)\n“Gualzawhna I ngah pelmawh ding hi.” ci in khat le khat tha kipiakna le hanciamnate tampi i za ngei tek ding hi. Ataktak ciangin “Pello ding hi” akici thutampite a kipelh veve tampi mah om hi. “ Hi teitei ding hi. Piang taktak ding hi. Pello ding hi.” cih kammal te pen I deihluat man, I ut luat man leh I kitawsawn nop man a kizang ahi hi. “Pello in” cih kammal I zat ciangin a kigen khol theilo thu tampite kitheihmawh bawlna hi zaw ta hi.\nAdiak in bangmah a kigen khol theilo hun (uncertainty) le a genhak mahmah (fragility) khuahun ahi I T (information& technology) hunpi sungah “pelhloh in ong tangtung ding hi ei” cih dan thupomzia pen khuahun tawh a ton khalo thungaihsutzia ahi hi. Hih bangin “ pello in” cih thungaihsutzia tawh a kalsuan na hih zezen leh ngawngkhauh a nei na hi kha thei ding hi.\nNaupangte ngawngkhauh a vei leh zato kipaipih lian hi. Pailoh phamawh hi. Khangluite in Ngauhkhauh na vei leh na lukham nisa ah pho in la ciang tawh vat in cih dan khat om sak hi. Ahi zongin Idea ngawngkhauh pen bang cih leng hoih mawk ding.\nThomas Free in Idea Ngawngkhauh kibawlzia ding nam khat na gen hi. Ama gen dan hileh midangte in ong bawl theilo dinga ei le ei a kibawl tawm ding I hi hi. Ei le ei hanciam a kisin ding ahi hi. Tua in “ Ei le ei kisit telna” (introspection) ci hi. Ei le ei kiet kikna pen amawkmawk bang hi loin hangsan tak le thuman takin ki et kul hi. Ei le ei kingek bawl kidop bawl hetloh ding thupi hi ci hi.\nKibawlzia ding lampi dang khat ong pia beh lai hi. Tua in amau (Thomas L Friedman) gam sunga A.A (Alcoholics anonymous) kici zu kideknuamte kipawlna dan kipawlna tampi neih ding ahi hi ci hi.\nBanghang hiamcihleh A.A pen zu kideknuamte kikholh theihna dinga kibawl kipawlna ahi hi. Amau le amau kikhawl in lungsim tuam nei se lo uh hi. Lungsim khempeuh tawh kizom in zu kidek ding hanciam khawm uh hi. Lawhciang mahmah uh hi. Tua kipawlna ah mi thak khat peuhpeuh a lut sim in mipite mai pan “Kei ka min Paupu hi. Zu nene khat ka hi hi….,” cih bangin amah le amah a hi bangbangin kipulak khiasak uh hi.\nIdea Ngawngkhuah natna pan damna a ngah kik nuam te in zong atunga bangin ama hihna bangbang, amah mah in hangsan takin kimu in kipulak ding thupi ding hi. U Kyaw Win Trialectics Lian Tuang\nPrevious: US gamsung khualzinna pawlkhat – 67\nNext: Southeast Asia gamsungah kha atuamtuam in kimu


url: =Zomi Khristian te Mission sepzia lungngaihna :: ZOMI DAILY\nposted on 7 June 2016 at 9:25 am UTC+9:30 Lomkholna: Article, Biakna\nPasian in Zomite thupha hong piakna khat in mission lungtang a nei Khristiante ihihna ahi hi. Tua hang mahin mission sepna-ah I kipiak zawhzahin kipia-in, I pan zawhzahin kipang ciat ahih manin kilawhcing hi. Tuiphumte’n Zogam sungah CCOC min tawh 1983-1999 sung teng nasiatakin mission kisem hi. Kipawlna min, Pawlpi min le mimal min tuamtuam tawh zong septheih bangin mission a sem Zomite ihi hi. Hi bangin misison sepna sungah sepdan le lungsim puakziate nam li bangin khenin I gen dinga, tua khit ciang, Kawl Buddhistte lakah mission sepzia ding I kikum ding hi.\n1. Khristian Gamgi Keekna (Christianization):\nHi bang mission nasepna ah Khristian ahi nailote (biakna dangte), lungdamna thu hanga hong kikheel (or) hong piangthak hizawloin, biakna dang khat panin Khristian huang sungah lutpihna ahi hi. Gentehnain cileng, Buddhist khat in Buddha biakna sungah a om lai-a a zat ngeinate nusia-in, Khristian ngeinate zatna ahi hi. Phonggyi sang a paina panin Khristian biakinnah a pai ahi lel hi. A biakna min puak Buddhist pan Khristian ah kikheelna ahih mah bangin a biakna ngeina zong a kikheel ahi hi. A omna biakna huang kikheelna zong cih theih hi. Hih in biakna kikheelna (or) Khristian gamgi keekna bek hi a, kikheelna maan ahi pianthakna hilo hi. Khristian gam phuhna (Christendom) zong kici thei hi. Hih in puatham kikheelna bek hi-in, sunglam kikhelna omlo hi. Tua ahih manin hi banga mission sepna in a manlo nasep ahi hi. Matthai 23:15 sungah Topa Jesuh in Thukhamhilh siate leh Farisi miten, midangte tungah Jesuh sanglo pi-in amau zuih Jews (biakna) ngeina a zuimi asuah nangun, mission a sepna uh tawh kisai-in alauhuaizia na gen hi.\n2. Biakna Kipawlna Gamgi Keekna (Denominization):\nHi bang mission sepna in Khristian ahi nailote (or) ahisate amau (mission semte) biakna kipawlna (denomination) sung om mi suahsakna ahi hi. Atunga Khristian gamgi keekna tawh kibang dektak hi. Ahizongin hih sungah Khristian gamgi sangin biakna kipawlna gamgi bulphuhin neizaw hi. Gentehnain cileng, Tuiphumte in RCte/AGte Tuiphum kipawlna sungah a lut nangun mission sepna ahi hi. Hi bang a mission sepna in kipawlna khat leh khat kikalah kitelkhilhna, buaina piangsak a, kipumkhatna ding sangin kilemlohna leh kikhenthapna piangsakzaw hi. Hi banga mission sepna in Pasian min paulap a, Pasian bulhphuhlo, biakna kipawlna bulphuh mission ahih manin a manlo nasep ahi hi.\n3. Muhtheih Pawlpi (Church) Gamgi Keekna (Memberization):\nHi bang mission nasepna in biakna kipawlna (denomination) kibatpih Khristiante, amah mission sempa/nu’ pawlpi mi suahsakna hi. Gentehnain cileng, Tuiphum missionary khat in Tuiphum veve, pawlpi dangte ama convention (or) association (or) pawlpi-ah a lut nanga, mission sepna ahi hi. Hi banga mission sepna in Jesuh sangin, pawlpi bulphuh mission ahih manin amanlo nasep ahi hi. Hih in kha mangthang zonna hilo a, amanglo mi zonna hizaw hi.\nHih a tunga mission nasepzia nam thumte i et ciangin, takna (quality) sangin tamna (quantity) kibulphuhzaw cih hong kilang hi. A sunglam sangin a puatham thupisakzaw hi. A taktakin cileng, Jesuh Khrih ii mission sepna sungah hih a tunga nam thumte kihello hi. Jesuh Khrih in Pawlpi phutlo hi. Biakna kipawlna zong pankhialo hi. Jesuh Khrih in Khristian gam zong phut tuanlo hi. Pasian ukna gam phut bek hi.\n4. Pasian Ukna Gamgi Keekna:\nHi banga mission sepna in mikhat sungah “kei” cih ki-ukna munah Khrih ki-uk sak a, mi thak suah nangin, Jesuh Khrih bulphuha nasepna ahi hi. Hih in missionaryte adingin gamgi keekna man leh a kikheelte adingin kikheelna man hi pan hi. Khrih ukna gamgi keekna hi-in leitungah Pasian ukna (the reign of God) khansakna ahi hi. Jesuh hong paina a hang bulpi in Pasian ukna gam a phut ding leh a keek ding ahi hi. Hih Pasian’ ukna gam in mun leh gam, leh leitung kiukna nam hilo-in, mihingte lungsim sungah Pasian’ deihna in uk a, Pasian’ deihna banga nuntakna ahi hi.\nNgeina Kantan Mission-ah (Toward Cross-cultural Mission)\nZomite sungah Lungdamna Thu hong tunzawh kum za hong val ta hi. Zomi Khristiante in Zomite sungah mission sep a kipatzawh kum sawmgiat bang hong hi ta hi. 1999 kum pawl panin Zomi Khristiante mission pen ngeina kibatpih Zomite sung pan ngeina kibatpih loh mi namdangte sungah hong kihei ta hi. Tua ahihmanin Zomi Khristiante’n Kawl Buddhistte lakah bangci bangin mission sem ding cih pen a ngaihsuthuai thu hong hita hi.\n1. Mi Le Mun Kheel Ding\n89% bang Khristian min i puak hangin Zomite sungah mission sem nawnlo ding cihna hilo hi. Zomite sungah le Zogamah mission sep ding tampi omlai hi. Zomi ahilo, Khristian zong ahi nailo, a diakin Kawl sanggamte sungah mission sep ding hun hita ahih manin sepzia ding pawlkhat i kikum nuam hi. Zomi Khristiante in Zomite sungah mission sepna panin Kawlte sungah na sem ding ihih manin i mission sepzia (strategy) zong i kheel kul ding hi. Banghang hiam cih leh i pai nading mite in mun le mual, ngeina, biakna, nuntak khuasakzia, thu ngiahsutzia cihte pen ei Zomite-a tawh a kibatlohna hang ahi hi.\n2. Lungsim Puakzia Kheel Ding\nMission sepzia kheel nadingin i lungsim puakzia I kheel masak ding kisam hi. Lungsim puakzia kikheelna in sepzia ding zong hong kikheelsak hi. Biakna dangte I muhzia kheel kul hi. Khristian biakna pen Khristiante adingin amanpen, ahoihpen ahih mah bangin, Buddha biakna zong Buddhistte adingin amanpen le ahoihpen mah na hi kawikawi hi. Hunthak (modern) hun lai-in amanpen, ahoihpen cih in hong huzap a, ahi zongin hunthak khit (post-modern) hunah amanpen, ahoihpen, tawntung, a kip cihte kikheelin, khat le khat a kizom (relative) in hong mu ta uh hi. Gentehna-in, Kawlpi a vanleng tualpi Bogyoke lampi ii koi lamah om cih dotna-ah dawnna man le manlo pen a dawngte omna le a maingatna mun kizopna tawh kisai hi. Lansone pan Tahan lam a maingatte adingin a vei lamah cih aman hi a, Tahan pan Lansone lam a maingatte adingin a taklamah cih aman ahi hi. Thuman (truth) khat tungah muhdan tuamtuam om thei a, a kitukalh thu nih zong aman tuak hi thei veve hi. Gtn: 2+2=4 man ahih teh 1+3=4 (or) 5-1=4 (or) 2×2=4 te khial hi cih pah theih hilo hi.\nBuddha biakna pen milim biakna (idol worship) i ci ziauziau hi. Khatvei kalawm Kawlte khat tungah, “Lawm aw, no Buddha biakna pen ko Khristiante’n milim biakna hong cih sak ve ung, ahi mah maw?” ci-a ka dot leh, “Ko (Buddha) milim (image) a bia hilo pi ung. Tua muh theih milim tungtawna muhmawh thuman (truth) a bia a kizom hizaw ung” ci’n hong dawngkik hi. Tua mah bangin Khristiante’n zong muhtheih nate, muhmawh Pasian tawh i kizopna ah hong huh na namkhat (vehicle) banga i zat theih ding thupi hi. Tua ahih manin Buddha biakna tawh kisai-in Buddhistte’ muhdan, sandana i muhsak theih ding thupi a, ei upmawh banga thu khen loh ding kidop huai hi. Amaute Hell gamah i lawnsuk pahpah a, ei le ei Vantung gam nuamah i kipuakto hi. Ataktakin cileng missionaryte nasep in thukhen (judge) ding hiloa, mite tungah itna lahkhiat ding hizaw hi.\nHih a tunga thute i lungngaihkik ciangin ei amanpen, amau akhial; ei a theipen, amau a theilo cihbang lungsim tawh mission sep loh ding hong phawksak hi. Gualtung tuanna lungsim le midangte, biakna dangte neumuhna lungsim tawh mission sepziate khawl hunta hi. Khat le khat kithupi ngaihsut a, lungsim dinmun kikim takin kiholim-khopna, kikup-khopna (dialogue) tawh mission i sep ding hun hita hi.\n3. Numei maw Pasal?\nA beisa mission sepnate-ah numei tampitak kikhahkhia hi. Lawh cing uh hi. Ahi zongin ngeina kibatpihloh Kawlte lakah numei missionary i khah leh lawh cing lualo ding hi. A hang in Kawlte pen numei ukna makaihna nuai-ah om ding utlo uh hi. Numeite’ niik kiphona nuai-ah a paikhak nangawn uh a vang bei ci’n a umte ahi uh hi. A biakna uh zong pasal makaihna hizaw hi. Hi bangin I gen ciang, numeite thupilo, kizang theilo cihnopna hizawlo-a Lungdamna Thu a san theih zawk nading uh deihna hizaw hi. Numei le pasal kua thupizaw cihna hang hiloa, Kawl Buddhistte sung kizopna (communication) zia hang hizaw hi.\n4. Lungdamna Thu Le Ngeina\nLungdamna Thu le ngeina kikhen theilo hi. Lungdamna Thu a kiteltheih nadingin ngeina in huh hi. Tua hangin mite’ teltheih dingin Thu, mihing hong suakin, Judah ngeina tawh hong kituun/tuam hi. (Jn. 1:14) Ngeina tawh a kituunlo Lungdamna Thu (naked gospel) omlo hi, kici hi. Lungdamna thu pen a tuntunna mun le mite’ ngeina tawh a hunhunin hong kituun hi. Gentehna in cileng Judah ngeina pan Greek ngeina, tua pan Nitumnalamte’ ngeina cih bangin ngeina tuamtuam tawh hong kituam toto hi. Lungdamna Thu pen kikheel ngeilo a, ahi zongin ngeina ahih leh a hun zui-in a kikheelkheel ahi hi. Tua ahih manin a kikheello Lungdamna Thu, a kikheel thei ngeina tawh a kituun ciang bekin tua ngeina a nei mite adingin tel theih thu hong hi pan hi. Tua ahih manin Lungdamna Thu (Gospel) ahi amu la a, ahawng ahi Khristian ngeinate suahkhiatsakin, amau (Kawl) ngeina (ahawng) tawh tua Lungdamna thu tuun a, genkhiat ding, piak ding hi pan hi.\nBekthamloin, Lungdamna Thu tawh a kilehbulhlo amau’ ngeina hoihte tawh zong Pasian Thu (Theology) i muhsak theih ding zong kisam hi. Tua hi leh hih Lungdamna thu in amau sungah hong nungta thei le hong midang suahlo ding a, a tel theih, a saan theih, a neek theih uh hong hi pan ding hi. Tua ahih manin missionaryte in a pai nading mun le mite ii biakna, ngeina, thungaihsutzia, khuasung gamsung ki-ukzia, nuntak-khuasakzia cihte theihtel ding thupi mahmah hi.\n5. Missionary Le A Kimlepam\nLungdamna Thu genkhiatna-ah tua Lungdamna Thu, Kawl ngeina tawh kituaka gen (contextualize) ding a kisap mah bangin, a genkhia missionaryte zong a tunna mite ngeina tawh kituaka nuntaktheih ding kisam hi. Kampau, nek le dawn, silh le teen, omdan khawldante Kawl ngeina tawh kituaka nuntak theih ding thupi hi. Hi bang i cih ciang, Kawl phonggyi te banga lu meettol ding, phonggyi puan silh ding cihnopna hilo hi. Sen gam (China) ah a pai Jesuit missionary Matteo Ricci in tua bangin na hih ngei hi. Lawhcing hi. Ahi zong, tuhun Kawlgam adingin hong kitelkhial thei thu ahi hi.\nA kuankhia missionaryte adingin a sawlkhia, a khahkhia kipawlna in thungetna le sum le pai tawh hoihtaka panpih ding thupi hi. A nasep uh a lawhcin theih nangin mite neumuh loh ding kisam hi. Zogam ah hong pai missionaryte a lawhcin mahmahna uh ahang khat in Zomite sangin amau, sumlepai neizaw, pilzaw uh ahih manin Zomite in hong pai missionaryte kineumuhlo hi. Tua hangin amau’ gen Thu pen Zomite in sangsiam pah uh hi. Sumlepai a kicing zihziah ding cihnopna hiloa, a kisapna uh ah zatkhop a neih ding cihnopna hi. Sum leitawi-in vakvak mawk leh a kimlepamte’n a thungente uh na thupisim lua nawnlo pah ding uh hi. Zomite in mission I sepna ah I thanem mahmahna khat hih mun hikha ding hi.\n6. Khristian Khempeuh Missionary\nA mun a mual zui-a a kisawl, a kipaisak missionaryte dinmun ding tawh kisai-in a tungah I kikum khin hi. Ahi zongin, mission sepna tawh kisai-in Khristian khempeuh ii lungsim puakzia ding le nuntakzia ding tawm I gen nuam lai hi. Teel tuam a, a gamla-ah missionary khahkhiatna bek tawh hinawnloin, Khristian khempeuh missionary hi, cih lungtang tawh mission sep ding pen tuhun kum zalom 21 ii hong kalh thu ahi hi. Mission field zong zonzon kullo a, I omomna, I tuntunna, I nasepna mun pen I mission field hi pahpah ding hi.\nGen khiat thupi a, lah khiat zong thupi sem hi. Kam tawh gen ding bek hilo a, nuntakna mahmah zong tawh limpha lahkhiat a kul nasep ahi hi. Gamtatna tawh suahtakna (gupna) ngah nading a hanciam Kawl Buddhistte lakah I Khristian upna le gamtatna tawh teci hoih I suah ding hong kal hi. Tua ahih manin missionary (Khristian)te, ci bangin al-in (Mt. 5:13), khuavaak bangin taanga (Mt. 5:14), silngo bangin i kisawhsawhna munah a kizel (Mt. 13:33) ihih ding kisam hi.\n7. Lungdamna Thu In Kha, Lungsim Le Pumpi Ading\nMission sepna ah a kitaangko Lungdamna Thu in sih zawh hun (mailam) ading bek hilo a, leitung nuntak hun (tuhun) ading zong hi khawm hi. Tua ahih manin hih Lungdamna Thu in kha, lungsim le pumpi ading ahi hi. Zomi Khristiante’n kha thu bek a thupi-in I ngaihsun kha hi. Bek thamloin, kha thu pen mailam sihzawh ciang ading bekin I ngaihsun lai hi. Tua ahih manin, Zomi Khristiante in mailamah kha ading bek ahilo, lungsim le pumpi ading zong a huam mission I sep ding ahi hi. Lungdamna Thu taangkona (evangelism) pen mission sepna nam khat hipan a, mission hikhinlo hi. Zogamah hong pai I sangmang (missionary)te in zong kha, lungsim le pumpi adingin hong sem uh hi. Pumpi cidam nading, Zolai neih nading, laitan neih nading, khantoh nading cih bangin a tuamtuam hong hilh uh hi. Jesuh ii hongsep leh eite hong hilh mission zong Luka 4:18-19 sungah le a nasepna sungah kha, lungsim le pumpi ading ahihna kician takin kimu thei hi. Tua in (a) mizawngte tungah lungdamna thu, (b) salin a kiman, a kihencipte tungah suahtakna thu, (c) mittawte in khua a muhkik theih nading thu, leh (d) a kinenniamte suahtaksak nading thute ahi hi.\n8. Khat Pan Mibuppi Kikheelna Leh Daihna\nMission sepna ah mimal kikheelna (personal conversion), mibuppi kikheelnate (social transformation) le kimlepam piansak nate hotkhiatna (ecological salvation) kihel hi. Mimal khat a kikheelna pen ama tung bekah khawlloin, ama hangin midangte, a kimlepamte zong a kikheelsak ahih ding thupi hi. Hi banga kikheelna in mihingte’ mawhna hanga hong piang buainate ahi, Pasian le mihingte kikaal, mihing le mihingte kikaal, mihing le Pasian bawlsa nate (ganhing, singkung, leitang, etc.) kikaalah kilemna (shalom) a piangsakkik mission hi ding hi. Kammal dangin gen hi le’ng, gupkhiatna in mihingte ading bek hiloin Pasian’ piansak nate ading zong ahi hi. Hih in kum zalom 21 ii hong kalh, Lungdamna Thu (Gospel) hanga kikheelna (conversion) in pello-a a gahkhiat ding gupkhiatna (kilemna) thu ahi hi.\nA tunga mission sepzia I gente nampi thumin kitomlak thei hi. Tuate in: genkhiatna (word); sepkhiatna (deed); le hihna (being) ahi hi. Nasep lawh cing nadingin sepzia (strategy) thupi hi. Sepzia aman loh ciangin tha le ngal, sum le pai, hun le nai a bei zahin kilawhcing zolo thei hi. Ahi zongin mission i sepna ah a thupi mahmah ahi sepzia (strategy) tawh Kha Siangtho’ nasepna i ciangtan (limit) khak loh ding zong phawk huai hi.\nRev Lang Suan Thawn\nPrevious: Ka Thelnah (2) ~ Zam Thuam\nNext: Mormon Church te thu atheinuamte ading\nA 8 veina ZOSIAM nasepna lawhcing ~ Rev. Pau Khai\nA (9) veina ZOSIAM te Zogam ah kuanbaih tading\nTaangkona: Zomi Ciimnuai Tate’ La namcin dawng 9000 val


url: =Pray for Zogam (District ngahta): Zogam ading thungen in nasep hunta ~ DK Tuang :: ZOMI DAILY\nposted on 23 February 2017 at 5:07 pm Lomkholna: News, Politics, Zomi\nZogam cih la in sa in thu-in agen ciang in, Meiteei gundung, Thaangmual , Lunglen kawl leh Singgial tangdung suk teng ihmit kha ah luai hi. Muhdan tuamtuam, leh sandan tuamtuam omtheikha mah ding a, hihlaisim te’n ihmuh ngei, ihtel deuh munle mual, khuale tui khantohna ding agennuam ih hihi.\nZogam khantohna ding\n1. District ngah pelmawh kul\n(a) Bang phat tuamna om??\n@ Tedim District ih ngah kulpelmawh hi. Gam ki ukzia, kikhelna zui in, Kumpi lampan khantohna ding nasia tak in pansan hong la ta uhhi. Tua khantohna pansan alak na sung ah, mimal zui, Khua inn phazah zui, Blockzui, Myo, District leh Capital zui in budget ah kigeel ahihi. Zum inn te, Zato inn, Meitha leh Lampi cihte kigeel amau level zui in kivaihawm ahihman in @District ih ngah kei leh Tedim ah Zum inn kilam beh khollo ding a, Zum kahna ah, Lai pai leh kawlpau zang in, Falam le Hakha ih pai kulpelmawhhi.\n@ Tulai tak Zogam khua pi mitam pen leh Inn tampen ahihi. Kikawmna in enle hang Falam lam paisangin Kalaymyo pai nuamzaw a, Chin State nitumna lamte kikawmna pen lamtuampian ngiatkhat ahihi.\nTedim in District ngah leh Tonzaang, Cikha khuapi te ading in, kikawmna nuammahmahdinga, zumpaina hanga sumbei leh hunbei nop tuam mahmah ding ahihman Gamsung khantohna manlangtuam dinghi.\n@ Tedim gum huamsungom inntampi aphakhin khuate adingin zong Myo ngahding lampi kihong tuam ding ahihi.\n(b) Banghang tuciang District Ngahlo???\nTedim District Ngahding cih i ngetnasawt mahmah ta hi. Kumpi hunlui lai in, hihthu hangmah tawh Chin Minister U Hung Ngai, kinuak ngei aa, Kumpi hong kikhel ciang ngah ding lam etna lian mahmah hi. ZCD in zong Minister hongngah ban ah, Chin Minister te’n zong Tedim district ngah ding kilawm hi ci in, hong ngen ngei uhahihman, District ngahding cih aomsa dan in kingaihsun a, keihang- nanghang hi cih abuai bang ommalam hi.\nAhizong ih lamet na te hongtung pah ding ihsak leh honggam la tektek din mun ahihi. Chin State kumpi in Tedim District tawh na buai man lo in, Matupi le Mindat District piakding tawh na buai zaw hi.\n(1) Kumpi te zogam hongzinnawh banghang??\nTu kha 19 ni in, kawlgam Kum pipa ahi, U Tin Kyaw Zogam hongzin sung in, Tedim le Tonzaang hong pha hi. Tua madeuh in Kumpi nihna U Van Thio zong hong zin a, Tedim le Ton zaang khuapi hongbangkha ahihman, ki angtang mahmah hi. Hongzin Kumpi te ahitheizah in khuanu khuapa te’n dawn in, ih lunggulhna te ih pulak ziahziah hi. Ihlunggulhna te pulakkhiaktheihna hunpha ngahkha ihhihman ihlungsim zangtuam mahmah ahi.\nAhizong ihlunggulhte pianuam a hongpai maw, ihlunggulhna te theia, pialo ding ahihman hehnem a hongpaimaw cih khensiam haksa dinmun ahihi.\nTuciang bangmah zanailo ihhihman ngahnai lo cihna ahihi. Na khatpeuh ihngahna dingin “ngethatna thupi a, Ngetsiamna zong thupi zaw mahmah hi ding hi.\nBanghang hiam cihleh “kam tawh ngetngeta angahding hileng kumpi hunlui laipekpan ihnget hia tuciang ngah cih kammal kiza nailo hi.\nC. Bangci Panding ihhi hiam?\nThukhat apianciang in banghang piang cih ahang ihkan khiat kisam hi. Ih lunggulhna khatpeuh ihlunggulhbang in apian loh ciang in, banghang pianglo hiam cih kisitphat kul ahihi.\nDistrict pen State te piaktheihhia, Union in thukim pihtheihahihi. Union pan phu in, State lam ah zong tawsawn theikha ding hi. Bang hanghiam cihleh tulaitak kumpi kiukdan kilam zia pen Bottom-Up dinmun ahihhang, Up- Bottom, Nuailam pan phottoh dan in kalsuang abat hang, tunglam pan thupiaktawh thuvaihawm zong zangmahmah leluhhi.\nTua ahihman in, Ih Lunggulhna akibatnak leh ihpangkhop kuldinghi. Kam a pulak tawh tungsiah lam pulak tawh ngahlo ihhihleh\nStrategy tuamtuam planning neihkuldinghi. Strategic Planning neihkul dingahihman, kumpi zumtuamtuam, makai tuamtuam te vaphutkul ding ahihman, kipawlna khat bek Mimal khat bek cihlungsim hemkhia in kihuai in kipawlkhop kisam hi. Tua sungah, Political, Social leh geographical Issues te entelsiam in ihkalsuan ding kisam hi.\nKoipan pan ding, Kuateng pangding, koidinmun pan pangding cih, Zomi, Zogam aveikhem peuh ihngaihsutna gawmkhawmin Pangkhawmding ihmawhpuakhi.\nMimal ngaihsutna hi… Nang bangci ngaihsun na hiam????\nBy DKTuang 22.2.17\nPrevious: Zomi Nam Ni 2017 etkikna ~ Rev. Thang Van Lian\nNext: Myanmar CSO te Taungkyi ah amasapen ki muhkhopna nei ~ Zomi Post


url: =Maangmuhna 10 | Siantongluan\nTua ciangin a thahat vantung mi khat, meiipi in tuamin, a lu tungah sakhituihup khimin, a maitang nitaang tawh kibangin, a khete meikuang khuampi tawh a kibang khat, vantung panin a hong kumsuk ka mu hi.\nA khutsungah laizial neu khat phelsa-in a tawi hi. A taklam khe in tuipi sung sikin, a veilam khe in leitung sik a,\nnakpi takin kiko ahih manin humpinelkai hawk tawh a kibang hi. Tua bangin a kiko ciangin van sagih a gingte in a dawng hi.\nTua van sagih a gingte thugen a mankhit phetin tua a thugente lai-ah a gelh dingin ka kithawi hi. Ahi zongin vantung panin awging khat ka za a, "Tua thute lai-ah gelh kei in la, tua van sagih a gingte thugen imcip in," hong ci hi.\nTua ciangin tuipi leh leitung kalkakin a ding ka muh vantung mi in vantung lamah a taklam khut lamto-in,\na nungta tawntung, vantung leh a sunga om khempeuh, leitung leh a sunga om khempeuh, leh tuipi leh a sunga om khempeuh a bawl Pasian min tawh kiciam a, "Tu-in zekai nawn hetlo ding hi.\nA sagihna vantung mi in a peengkul a tum ciangin ama nasem kamsangte tungah a gensa bangin Pasian in ama ip thusim a geelte hong semkhia ding hi," a ci hi.\nTua ciangin vantung panin awging ka zak in kei kiangah thu hong genkik a, "Tuipi leh leitung kalkakin a ding vantung mi khutsungah a om laizial kiphelsa pen va la in," hong ci hi.\nTua ahih manin vantung mi kiangah va pai-in tua laizial neu a hong piakna dingin ka va gen leh amah in, "La in la, ne in. Na gil sung a tun ciangin thuk mahmah ding a, ahi zongin na kam sungah khuaizu bangin khum mahmah ding hi," hong ci hi.\nKei zong tua vantung mi khutsung panin a laizial neu la-in ka ne hi. Ka kamah khuaizu bangin khum dekdak a, ahi zongin ka nekkhit ciangin ka gil sung thuk velvalsak hi.\nTua ciangin keima kiangah, "Minam tuamtuam, pau nam tuamtuam a zangte leh kumpite tungah a piang ding thu na gen ding kisam lai hi," hong kici hi.


url: =A (8) Veina Zomi Siamsin Medical Trip Tauleng khuavai Lungdampihna leh Lunghihmawhna :: ZOMI DAILY\nposted on 20 April 2018 at 7:22 am Lomkholna: News, Paukhai, Siamsin, Zomi\n3- Siamsin te ading akisam Medical vai leh TA tuamtuam ding pen ZIUSA , ZBCA-USA, ZCC Louisville , Minister Paulun, akipan Kalaymyo Zomi , Tedimmyo Zomi, Tonzangmyo Zomi leh mimal pawlkhat in panpih uh hi. Nakpi takin nulepa ten tha kipia mahmah hi.\n4- Zatui zaha bek hilo in khantohna ding tuamtuam naupang ahizongin, nupi papi ahizongin thapiakna tuamtuam nei thei uh a, Tauleng khua leh akim apam pan hongpai khempeuh in thangah in lungkim mahmah uh hi.\n5- Siavuan Siamah te zong kimtakin kikai khawm thei uh hi.\n6- Cina mi 459 leh ha akilak mimal 135 pha hi.\n7- April 15 ni Sunday zingsang in zong America panin thapiakna leh lungdamkohna thutomno genna kanei thei a, ka lungkim mahmah hi.\n8- Siamsin nasepna tawh kisai in Siamsin Advisor khat kahih man bek hilo in Zomi te khantohna ding lunggulh mahmah kahih manin nakpi takin thapia leh thangah ka hihi.\nTutungin Tauleng khua ah ZRA in amuhnop pa uh Pa Kimtuang kaikhia ziau lo in khuasunga Zomi Siamsin te adingin lungnop lohna aom sak sese uh pen lamdang kasa hi, Tauleng khua adingin CNA leh Kawl galkap te thumvei bang akikap nasa mun ahih manin hong pilvang deuh leh hoih dingin kangaihsun hi.\nMakai pi te in tangval thautawi te limtakin makaih zawh mahmah kei leh mailam ah Zomi te adingin maban hoihlo hongsuak thei ding hi. A nasep uh man kha mahdinga, ahizongin asepzia uh pilvang lo deuh kasa hi. Pilvang zek kisam dingin ka um hi.\nTutunga thupiang pen Pa Kim Tuang tawh kisai hi-in athupiang’ nitakin USA pan ka lungnuamlo ahih manin Phone tawh Kimtuang kahopih pah a, Siamsim makai te zong limtakin kahopih pah hi. Siamsim Advisor hihna leh Tauleng khua makai khat hihna tawh gawm in athu avai khempeuh ka kan kawikawi a, limtakin kahopih a, mimal in dot theih ding teng leh kuptheih ding teng limtakin ka kum thei hi.\nThusia apian lohding leh Zomi te i ki pumkhatna asiat khak ding lung hihmawhna tawh ahopih kahihi. Thupiang vai tawh kisai in ZRA te dotnop pen Pa Kimtuang bek hi in, adangte adingin sepdan asiam loh manun launa leh patauhna hongsuak kha ahih lam ka theih cian caingin ka tawl hongdam zaw deuh hi. Thu khempeuh ahoih lam manawh ta danin kangaihsut laitakin Social media te ah thuthak dan khat in hong kikhah kawikawi kamuh ciangin ka lungnuam lo hi.\nKimtuang tawh phone a kakiho laitakin “Sia aw Siamsin vai tawh kisai lo hi kei mimal vaibek hi” hongci ahih manin kangaihsut dan khat hong kilamdang kik hi. A tungin Siamsin buppi abawlsia leh anawngkai sak danin ngaihsun kahih manin ka lung hong naumhetlo a ahizongin athu limtakin kakan kan teh Kimtuang mimal vai a amuhnopna uh om ahih manin Siamsin adingin ngaihsut hongnuam kik kasa hi.\nSiamsin lui Siamsin thak adingin nahoihsepna ah hibang thu piang pen asialam cilbawl in ahoihlam ding ngaihsun a, imainawt zawkding ahihi. Siamsin lam pan zong Phone ah ikiho na tungtawn in athu daisa abang pen mutkuang kikkik lo ding hihang cih hongthum nuam ing.\nRev. Dr. Martin Luther King in athugenna ah, “Na lentheih nawnkei leh tai in, na taitheih nawnkei leh pai in, na pai theih nawnkei leh awmtal in” ci hi. Zomi te kitelkhial leng tawm mahmah ihih manin hawmcing lo luading hihang. Pankhop kul mahmah zaw ding hi.\nAdvisor – Kawlgambup Zomi Siamsin Kipawlna.\nPrevious: Malaysia LRT meileng sikzawn tungah nupi naupaai khat kiasuk, gawilum khalodeuh\nNext: US Missouri State sung aom TV Tower khat kicim in mi 1 si, 3 liam


url: =ZAM Thupuak :: 05 May 19 (UN ah Phone puakdanding) :: ZOMI DAILY\nposted on 4 May 2019 at 1:07 pm Lomkholna: Malaysia, News, Refugee, ZAM, Zomi\nHUH NGETNA :: Chin State khanglam Palewa Township sungah AA te leh Kawlgam galkap te kidona hangin mimal 1000 val bang galtai in om uh hi. Gamsungah bu in om uh ahih manin natna tuamtuam in bawm pah a, ann nek tuidawn ding leh zatui zaha ding tampi tak kisam uh hi.\nHih galtai ih sanggamte a huh thei dingin Pasian in eite hong kem in thupha hong pia ahih manin lungdam ih ko a, tua tawh kizui in amau te ih itna leh ih hehpihna tawh ih kizawh zahzah panpih ciat dingin ih kizasak hi. A cimawh a hamsa mite tungah ih piakna pen Pasian tungah a pia mah ih hihi. Huhna sum a tawm atam hilo in ih ngah zahzah pen 20 May 2019 (Monday) ni-in Malaysia a om Palewa makai te khut tungah ki-ap ding hi.\nPawlpi, Khua kipawlna leh mimal mahmah in hih sanggam te panpih nuam, huh nuam ing a ci te in ZAM zum ah panpihna nong piak na ding uh hong zawn phapha ung.\nPasian in Zomi te thupha hong pia in midangte a huh zo ding dinmun ah hong koih ahih manin hong piak thupha te metbawl in ih huh theih ding mite huh ciat ni cih zong ih ki hanthawn hi.\nUNHCR ZUM AH PHONE NO. PUAK DAN DING\nPhone No. (alui) Space 791-09C++++Space 791-001+++ Space Phone No. (Athak) hih teng khen in Phone No. 011 17225 222 ah sms khak ding.\nNa khak khit ciangin ni 7 sungin hong zasak kik ding uh hi. Hih phone pen message a lut bek kingah ding a, phone sapna in kingah lo ding hi.\nAppoinment a nei te kikhelna a om leh UNHCR pan in phone ahih kei leh message tawh hong zasak ding uhhi.\nDHS TE KIPAN KIK TA DING\nDHS (Department of Homeland Security) te pen May 9, 2019 (Thursday) ni a kipan in interview kipan kik ta ding uh hi. Tutung DHS interview pen min kitaih te hilo in pongman takin a kalsuanto te hi ding hi. RSC interview man khin in DHS interview a ngak te in ih phone te hoih tak in kep ding leh hong kisap hunhun ih dawn theih ding hong thupi mahmah ding hi. Khat vei contact kipelh na in hun tampi hong lato zel thei hi.\nPILVANG KAWM IN KIDAWM NI\nIh omna Malaysia gam mi te ih anntan hun (Ramadan) pen May 5, 2019 pan June 3, 2019 sung hi ding ahih manin ih omna ah pilvang tak leh kidawm tak in ih om ding thupi ding hi. A diakdiak in biakna tawh kisai hun sung ahih na tawh kizui in amau muh na ah et lawm lo ding te kidawm kawm sa in pilvang tak in om ciat ni.\nMalaysia om Zomipih a kua ma ciat I omna gam huih nun zia tawh kizui in kidawm ciatni cih hong zasak phapha ung. Kimat kihen hong tam mahmah in, a mun mun ah oparasi hong lut pahpah ahih manin vaksuk vaktoh, hawhsuk hawhtohna ah kidawm ni. Ih omna veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawl dan te kikem siam kawmsa in om ciat ni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawl te hoihtak teelsiam lecin nang a ding hoih pen ding hi. A diadiak in mitam na munte ah tam vak kei leng ei ading hoih pen zaw ding hi. A zenzen in kimat kihen na khat natuak leh ZAM zum ah hong zasak pah in.\n2019 ZSM LAIBU TE HONG AP KIK TA UN\n2019 ZSM laibu te I hawm khiat zawh kha 4 bang hong cingta ahih manin March kha bei ah ih laibu khempeuh Zum ah ih puak kikna dingin ih ki zasak hi. Hong ap kik khin zong tampi mah ki om a, hong ap man nailo zong zong ki om lai ahih manin in a manlangin nong ap kik nang uh zong hong zasak ung. Mapang khawm in ih sep khopna te hang in tuni ciang a kalsuan zo ih hihi. A lut man nailo ih om leh zong aman langin ZSM ih lut tangtang ding zong kong zawn phapha uh hi. Ei adingin a lut ih hi masa kei aa, a kisam te adingin panpihna a pia ih hi zaw hi.\nNa UN vai lunghimawh in kannop dotnop khat peuh peuh nanei hiam? UN Department tuamtuam ah laigelh sak nop na neih leh ZAM Member te ading mangenlo in ZAM zum pan lai kigelh sak theiden hi.\nHongtungding Saturday 11 May 2019 ni 11AM a kipan ZOMI’ TANGMI THUNGET PAWL te makaihna tawh Zomibup a ding thungetna om ding ahih manin, a gamla a nai cih omlo thungetna ah hong kihel kimciat na ding un zahtakna lianpi tawh kong zawn uh hi. A diakdiakin tulaitak Malaysia gambel te dinmun adingin nakpi takin thungetna kinei ding hi. Lungsim kipumkhatin ih thunget khopna in nalianpi hong piangsak ding cih ih lam en hi. Contact person: Siamah Ciin Ph. No.: +60182688752\nUNHCR zum pan in phone hong kisap ciangin hong sapna mun (RSD,DSU/RST/RSC/OPE, DHS..etc) dong hamtang inla, bangvai tawh hong sam cih zong dot ding\nmangngilh kei in. Hong hopih uh na tel kei leh ken pau tello hi ing cih hoih tak gen inla nang ih tel pau mah tawh hong sap kik na ding gen hamtangin. Telmel lo pi in kiho in aman ciangin koi mun bang bang vai tawh hong kiho cih telo in lungmangin na om sangin na ma vang zaw ding hi. Pau na telloh na hangin na vai buaina omlo zaw a, telmel lopi in na om na hangin hong buai huai zaw ding hi. Phone hong kiho ciangin zong hoih takin kiging kawmsa in dawng kik inla, thudot hong neih leh zong na zum vai tawh akipelh loh ding hoih tak ngaihsun kawmsa-in dawngkik hamtangin. Kam khat I dawn khialh na tawh supna tampi piang thei hi. A diakdiak in hong sapna Department I theih kei leh zum I pai ciangin nawnkaina tampi om zelzel hi.\nIh zum vai ciat pen midang in hong huh theih leh hong panpih theih tampi a om mah bangin ei mahmah in ih suksiat theih zong tampi om thei zel ahih manin ei vai ei mah in ih kin ding thupi ahihi. Kum tampi ih ngak sa khat pen minute khat minute nih kiho na in hong susia\nthei cih phawk kawm sa in ih dawn kik theih ding leh ih tel mello kampau tawh hong kiho leh zong ih tel sitset kampau mah hong zat na dinguh ih nget hamtang ding pen ei lam pan mawh puak ahihi.\nZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlai san, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\n1. Niang Lian Lun (Anlangh) Damai Service Hospital/ Salayang Hospital\n2. Don Za Muang (Suangsang) PJ University Hospital\n3. Zaw Latt (Kawlpi) Sungai Buloh Hospital\n4. Zam Sian Lam (Kawlpi) Sungai Buloh Hospital\n5. Sang Gik Ah (Tahan) Ampang Hospital\n6. Kham Sawm Piang (Tuizang) PJ University Hospital\n1. Thang Mun Mang (Vongmual) Kota Raya pan Oparasi tawh kiman in IPK-KL palik zum pan kihon khia thei\n2. Cin Khan Mang (Vongmual) Kota Raya pan Oparasi tawh kiman in IPK-KL palik zum pan kihon khia thei\n3. Sian Pi (Suangzang) Jalan Duta Immigration zum ah kibuai pih laitak\n4. Lian Zam Cing (Tauleng) MyRC card tawh Kota Raya pan Oparasi tawh kiman in Palik te kiang kigen sak in hong suakta kik uh.\n5. Mu Mung (Ngente) MyRC card tawh Kota Raya pan Oparasi tawh kiman in Palik te kiang kigen sak in hong suakta kik uh.\n6. Thang Kap Mang (Tuithang) UN laidal tawi hi-in Kota Raya pan Oparasi tawh kiman in Jinjing lockup ah kipuah. IPD Sentul ah a vai teng buaipih laitak.\n7. Zam Lam Pau (Tuilangh) Kajang thong ah kimuh pih\n8. Khup Lam Lian (Tauleng) UN laidal tawh Pudu Pasar pan Oparasi tawh kiman in Dangwangi lockup pan hong suakta\nPrevious: Tulaitak NCA dinmun leh maban ~ Bob Tuangpi\nNext: Mi 136 atuang Boeing vanleng khat Florida luisung ah kiasuk\nZAM Thupuak :: 28 September 2014


url: =Thuthak tomkimcing May 9, 2014\nA. Mihing sa ane unau nih te in Gilbeem ah akipia an duhlo\nPakistan gam a, han om te 100 val misi luang gu in misi sa anene unau nih Mohammad Arif leh Farman Aliwerete unaute nih abeisa 2011 kum hun pek in Palik te'n man in Gilbeem ah kum uh ahihi. Ahizong Pakistan gam ah misi luang kiphumsa gulo ding misi sa nelo ding cih thukhun omlo hi ci in hih Unau nih te suakta kik sak ta uh hi. Khuami te in lung kimlo in lungpho na abawl ciang in Abei sa kha April ni 14 ni in Unau nih te omna ainn sung uh palik ten apheklek kik uh leh apumpi omlo alutang bek aom mihing lu mu kik uh hi.Bhakkar District Palik mang Zafar Iqbal in hih thu azak kik teh man kik uh a,gilbeem khum kik uhhi. Misi sa ne Unau nih te in Gilbeem ah kipia an ne nuamlo cih Bhakkar District pan Palik mang Mukhtar Hussain thuthang ah gen khia hi.\nB.TNLA leh Myanmar Galkap kisaii tuah kik leuleu\nShan State sak maalgam teng ah TNLA leh Kumpi galkap te 9 May 2014 Zinglam daak 11:00 hun pan kipan kikap kik leuleu uh hi. Kikap na mun penNamsaan Myonee Ta Ann khawk, Nam Twe leh Luai Piak khua kikal teng ah kikap uh hi. Kumpi galkap lam pan in galkap 3 ciang asih kithei zo hi.\nC. 2014- 2015 Myanmar Siamsin Tan li leh Tan nga te Laihuan nakibang ding\n2014- 2015 Myanmar gam sung siamsin na sang kihong kik baih ta ding ahihi. Hih Sang hong kik hun siamsin te Myanmar gambup in laihuan na dotna te Tanli leh Tan nga te kibang kimsak ding cih Kawlgam Pilna lam thusa Director U Zaw Min in gen khia hi. Tan sawm laihuan mah bang ding cih na hi.\nD. Syria gam Aleppo khuapi Carlton Hotel ah Bomb khauhtak kitaam\n8 May 2014 ni in Syria gam Aleppo khuapi ah Kumpi gal kap te kiphual na kikap kibuluh hun in angei ah akilamh Carlton hotel pi pan akhauh mahmah Bomb nasiatak in puakkhamh in kitaam a, galkap 50 vai in sih lawh hi. Tua ban ah akiim apaam ah om inn te kisia in hon khat in liam nathuak uh hi.\nE. Thuthang khempeuh ah kigelh sim in Zogam thu omlo kici\nHau Thang leh Thang Khawm Pau Zomi in thu thang nong gelh zelzel uh lung dam hi. Adiak in Zomi leh Zogam khantohna Lampi te meite, I MP te bang teng semsem hiam? hong kan dih un. Zogam ah income bang zah kinei hiam? Mipi tawh nasep khopna bang teng om hiam? JICA nacihcih sum te uh mipi theih tak khop ding bangciang hiam? Khuata mizawng te khantoh nading azawng bang zah in' kum pi thak kah zawh ahau aom nai hiam? Zawngtah leh Teelawng ciinding khawng mah ki hanthawn zelzel hiam? MP te in Parliament ah bangteng tengtaktak Zogam ading thu sunh na nei hiam? Athusunh te uh mipi mah hong adong hiam? lungdam keetiikee.


url: =US Election madiak in al Qaeda migilo te State 3 ah ngongtatsawm ~ ZD :: ZOMI DAILY\nposted on 4 November 2016 at 11:17 pm UTC+9:30 Lomkholna: News, Sawltak, USA, World\nMipi in alunglut mahmah US Election pen hongtungding Tuesday, November 8 ni hita hi. Tua Election madiak Monday ni in al Qaeda migilo te’n US gamsung ah ngongtatna neihsawm cih CBS News te’n pulakkhia uhhi.\nal Qaeda te’n US gamsung aom State 3 sungah Monday ni in ngongtatna neihding geelna nei uh ahih manin ki ginkholhding U.S. Intelligence in genkhia cihi.\nTuabang in ngongtatna aneihsawmna State 3 tepen New York, Texas leh Virginia te ci a, amun koitenglian cihpen ki genkhialo hi.\nSenior FBI Official khatin CBS News te kiangah agenna ah Counterterrorism te leh Homeland Security Communities te akigingsa in om uh a, United States hongkap, hong ngawngkaisak aomleh ki lehdopah dinghi ci’n genkhia hi. Gamsung mipi te ii bitnading Public Safety pen thupi mahmah ahih manin, FBI teleh Federal, State and Local Counterparts te nasemkhawm in nisim in etcikna kineiding hi ci’nzong genkhia hi.\nPawi lianpi leh zumkhak hun Holiday Seasons cihbang aomding ciangin anawngkaisak nuam omtheizel ahih manin thukan te leh kumpi nasem te akigingsa in aomden uh ahihi. Election Day hongnai tawh kizui in Federal Law Enforcement paninzong ahuaisiapen apianphial lehzong bangci sepding cih geelna kineikhol cihi.\nTuaban ah mee piaktheihna Polling Staton te ahzong khatguak in a ngongtat khawng omkhatheiding ahih manin Local Police te aki ginkholhding ki zasakkhin cihi.\nAmun aphual ah ngongtatna banah Election Systems te gamdang panin Foreign Hackers pawlkhat in a nawngkai sakding, Cyber Attack abawl khakdingzong Officials te patau mahmah cihzong kiza hi.\nNungdiak in Australia gamsung ahzong Election mee piak hun laitak in Election Systems te Hackers te’n suksiatsak citciat uh ahih manin, buaituam mahmah uhhi. ZD Sawltak #zomidaily\nPrevious: Zomi te leh i lawi lungsim ~ Thang Khan Lian\nNext: Jordan ah US gammi 3 kikaplum ~ ZD


url: =Article 261 vai Hot :: ZOMI DAILY\nposted on 7 March 2019 at 8:32 pm Lomkholna: News, Politics, Zomi\n2008 Constitution Article 261 pen USDP party pan laih ding cih thu sungh uh hi. NLD in laih ding lam phalo in thu kitukalh hi.\nGam Kumpi in Chief Minister Direct in apiak vai hipen hi. Union a Ruling Party peuhpeuh CM ding cihna hipah hi. Tua hihman in Mualmi Party ten hih Article a kilaih kei leh cikmah in CM sem thei ngeilo cihna hi.\nLaihleng Bangmetna Om Thei/ Bangsupna Omthei\n261 laih leng, State ah a zo Party ten pawlzawn in Cabinet bawl thei ding hi.\nAhihhang in tulaitak ih Constitution ah galkap in 25% Me kuang luilo in nei kingkeng khin hi. Laih hi peuhmah leng Kawl Gamkapte CM suak thei cih muhsa ahi hi. Tua hang in zong USDP tungtawn in laihding vai hong genkhia uh hipah hi. NLD bomb tawh a kapna uh hipah hi.\nBangci Laih Leng Hoih Ding\n261 pen laih in, Union Level a , azo peuhpeuh party in direct in CM pia thei kei leh step khatna ah hoih hi. A nihna ah 25% tawh hong ngak kingkeng Kawl Galkapten State Cabinet Form na ah vote nei kei leh hoih pen ding hi.\nTuabang in ih laihzawh kei leh laihlo in koihphot a hoih pen hi. 2008 Constitution sung a 25% aneite ih lak khiat zawh ciang laih hoih pen ding hi. Lungdam, Cin Lian Khai (Zogamkhaino)\nPrevious: Laisiangtho sunga Nute ~ Cing Ngaih Khawm\nNext: 2020 Election gal etna\n7 March 2019 at 10:59 pm\nKhaino athupi mahmah khat hong telgen khalian ciai.Lungdam ei. Kawlgam vai te Zomi te’n i theih dingkisam mahmah hi\nUSA, Texas ah nupi khatin atanu nih mawtaw sungah nai 15 sung nusiacip ahih manin si\nTulaai leitung Thuthang Tuamtuam Updates August 11, 2014


url: =Singkungpi le Khualzin minih - TUNGZANG NEWS\nSingkungpi le Khualzin minih\nKhat vei, khualzin mi nih gamzang kuam khat ah sun ni sat laitak hong tunguh-a,lam phei pai ahih manun nem simthamin ni-sa lelin hong tawl peuhmah uh hi. Agal gamla lualo khat ah mual-bo no khat hong deihuh-a, tua mual-bo khen diakah Singkungpi khat hong gal muh uh hi. Khualzin nih zong singkung lim bel dingin thasanin hong nawh pai-in, singkung nuai ah hong tung petpet uh hi. Singkung nuai ah tawlngain a tui puakte uh dawnin tawmvei sung hong tu uh hi.\nKhualzin khat pa in singkung tung lam dakto kawmin "endih ve lawm, hih singkung in gah anei het kei mawk a, ateh nget nek theih ding cih bang dan nangawn om kei veh aw, bangci singkung hi lawmlawm ale? ci-in hopih hi. Alawmpa in zong "hi sa mah ing mataw, vasate nangawn in bel lo dan ahi ta-ve, nek theih om lo singkung hi lo dia, kimanna nei lo singkung pawl hi ei" ci-in kithutuak dep uh hi.\nTua laitakin singkungpi hong kilok-in, thu hong gen mawk hi. "Mihaite aw, Kei pen hih zangkuam sung a-uk Vantungmi ka hi hi. No gel ni-sa lakah na gim na tawl lamuh kong muh ciangin, singkung bangin ka lim nong belh theih dingun ka na om hi. Tua nangawn na lungdam thei kei uh a, na duhhop, huaihamna lungsimuh tawh gah nei lo, nek theih om lo, kimanna nei lo ci-in nong gensia lailai uh hi" acih khit ciangin singkungpi hong mang vingveng hiau hi. Mi hai khualzin nihte zong ni-sa lakah belh ding lim nei nawn lo-in kimlepam khuadakin akampaute uh kisik in hong om ta uh hi.\nBy: Khat Thang


url: =Gospel Violen ~ Dr. Ngul Khan Pau :: ZOMI DAILY\nposted on 21 November 2015 at 11:26 am Lomkholna: Article, Biakna, Ngulkhanpau\nNa nuntakna hong zangpa’ siamna hangin na manphatna kimu bek ding hi. Khatvei lai-in violin siam a minthang Paganini in mihonpi maiah siamtaka a tum lai-in a gui khat khit khat hong tat hi. Tua mipite’ ama phuah Napoleon cih a tum ngai dinga hong paikhawm ahi uh hi. Violin gui hong tah ciangin amau zong bang hong ci phet tam maw ci-in diip humsa in na ngai khikhe uh hi. Tua ciang Paganini in a violin sangtosak a, “Gui khat leh Paganini” tua gui khat bek zangin a zak nop mahmah tumging hong tum hi. Siamtaktak mah hi cih tua panin mi khempeuh in theician uh hi.\nNa nuntakna gui khat bek om lai Topa zat dingin Ama khut sungah ap leteh Halleluijah Chorus tumna dingin hong zang thei hi. Ama khutah gui tampi kisam lo hi; violin thak zong kisam hi beek lo hi. Nang leh Amah bekin a ging kilawm penpen na bawl thei uh hi.\nAma khut pawl khatte’n supna in ngaihsun uh hi\nAhi zongin a theiciante adingin supna pen metna hi\nHih leitung bek ading hi loin, tawntung adingin zong\nA bei thei lo hamphatna, lungnopna, nuntak mannei suahna\nAma khut sung bekah om hi.\nLimgelh siam Gainsborough in zong music siam ding na lunggulh mahmah ngei hi. Music van tuamtuam lei in a banbanin na kisin hi. Khatvei violin siam khat in la ngaih mahmah a tum za kha a, Gainsborough zong tuapa pahtakna tawh kidimin tuapa’ violin tum va leipah lian hi. Amah bangin tum thei ding kisa in a tum leh siam tuanlo hi. Tua ciangin aman la ngaih mahmah a zak pen a violin-ah om na hi loin a tumpa khutah om ahih lam hong phawk hi.\nAma tum dingin na nuntakna na phal hiam?\nAma khut in hong tum ciangin na manpha bek ding hi.\nNang hong kimangngilh ding a, hong tumpa kipakta ding hi\nLa ngaih penpen nang sungah om hi loin, hong tumpa khutah om hi.\nNa nunna Ama min siangtho pahtawina in tum ding na phal hiam?\nJohn Elliott la gelh “Stradivarius” na sim kha ngei hiam? Kum tampi a paisa lai-in Stradivari pen violin bawl siamna lamah na minthang mahmah ngei hi. Tu hun ciangin ama violin bawlte manphat dan a kigen ciangin suangmanpha a violin dim khat zah man dingin kituat hi. Stradivari in ama la phuahna ah hih bangin na gelh hi:\nKa khut thadah in ka omsak leh\nDeihna nei a hong bawl Pasian tungah a khial ka hi ding hi\nViolin a kibawl lai, zawh nailoh, a hawmpi ka hi ding hi\nAntonio Stradivari loin ama violin bawl bang kibawl lo ding hi.\nTua ahih manin nang zong Pasian adingin a zattak violin na hi hi. Nang bang tektek kum sawtpi hong ngak zawh ciangin hong piang na hi a, Ama gelsa na nial leh Pasian adingin hih bang hun manpha a mawkna tawh bei hi ding hi. Nang bang tektek leitungah piang kik nawnlo ding ahih manin hih hunpha a tawntunga muh kik nawnloh dingin a bei ahi hi.\nNa talent Topa’ kiangah hong pia in, lawm aw\nNang mah hi hong sap, midang kisam lo ding hi\nA thupha nang tungah hong sungsuk ding a,\nNa nih un na lianpi nasem khia thei ding uh hi.\nOle Bull, leitungah violin siam penpente lakah kiciamteh hi a, ni khat gamlakah mang hi. Khuamial sungah a paipai leh singinn a teng putek khat kiang va tung hi. Putekpa in ann tawh na vak phitphetin, puan lum leh meilum tawh na zindo hi. Nitak ann nek zawh in putekpa in ama violin lui mahmah khat hong la khia a, a zinpa zak dingin hong tum hi. Ole Bull in putekpa kiangah, “Ken ka tum thei ding hiam?” ci hi. “Na tum thei tam maw, ken kum tampi ka sin hi,” ci-in dawng hi. “Hong sin dih ning e leh, ka tum thei hiam,” ci-in Ole in tua violin la hi. A violin guite lui mahmah tungah a tumna tawh hong nawt a, thakhat thu in putekpa innsungah music kilawm penpen hong ging ziahziah hi. A tangthu kigelhna-ah – tua putekpa lungdam lua leh lamdang sa lua ahih manin naupang kah in kap hi, kici hi.\nNang leh kei zong “violin” gui lui mahmah tawh i kibang hi. Ging kilawm tumtheihna ding lim leh mel i pua kei hi. Mawhna in hong tumtum sa i hih manin Lungdamna Thu adingin tumging kilawm hi thei nawnlo ding kimlai, Jesu Khris khut in hong lawng a, “Kong tum ding nong phal hiam?” ci-in hong dong hi. A gui kitansa, kilawmna nei nawnlo violin na hi zongin Topa khut in hong bawlpha thei hi.\nNa nuntakna ging kilawm ahih theihna dingin:\n1. Pasian khut sungah Ama phasak bangbangin hong tum dingin kipia in:\nPaunak 3:5-6 “Na lungsim khempeuh tawh Topa muang in la, nang’ theihna suang kei in. Na hihna khempeuhah amah phawk in. Tua hi leh lampi man amah in hong lak ding hi.”\nPaunak 16:3 “Na geelnate khempeuh Topa ap in; tua hi leh na geelna bangin tangtung ding hi.”\nLate 37:4-5 “Topa tungah na vai teng ap in. Amah muang in; amah in hong sem ding hi.”\nLate 119: 58-59 “Ka lungsim khempeuh tawh na maipha kong ngen hi. Na thuciamna omsa bangin kei hong hehpih in. Ka gamtatnate ka ngaihsun a, na ngeinate zuih ding ka kiciam hi.”\n2. Pasian huhna tawh “hi thei ding” cih muanngamna lungsim nei in:\nMatthew 17:20 “Jesu in, “Na upna uh a cingtaak lohna hang ahi hi. Ahi taktakin note kiangah kong genin-ah: Ankam tang cia bang upna na neih nak uh leh, hih mual kiangah, ‘Hih lai panin hua lai-ah kin in,’ ci le uh cin kinkhia ding hi. Na hih theihloh uh khat zong omlo ding hi.”\nMatthew 19:26 “Jesu in amaute enin, “Mihingte’ hihzawh ding hilo mah hi; ahi zongin Pasian in na khempeuh hihthei hi,” a ci hi.\nMarka 10:27 “Jesu in amaute enin, “Mihingte-a’ dingin hi zolo mah hi; ahi zongin Pasian-a’ dingin ahi mawh thu hilo hi; Pasian-a’ dingin na khempeuh hithei hi,” a ci hi.\nMarka 14:36 “Jesu in, Pa aw, na khempeuh na hihthei hi.”\nLuke 1:37 “Tua ahih manin Pasian in a bawl theihloh khat zong omlo hi,”\nLuke 18:27 “Jesu in, “Mihingte’ hih zawhloh pen Pasian in hihzo hi,” ci-in a dawng hi\n3. Haksatna na thuakte Pasian in na gin ngaih semsem na dingin hong puahphatna hi:\nLate 119:50 “Hih pen ka thuakna-ah keima kihehnepna hi a, na thuciamna in kei tungah nuntakna hong pia hi.”\nLate 119: 67 “Gim nong piak ma-in lam ka pial thei zel a, ahih hangin tu-in na thu ka zui hi.”\nLate 119: 71-72 “Nangma ngeina kipte ka sin theihna dingin gimna ka thuak pen kei-a’ dingin hoih mahmah hi. Nangma kam sung pana thu pen kham leh ngun tul tampite sangin kei-a’ dingin hoihzaw hi”\nLate 119:75-76 “Topa aw, nangmah biakna ngeina kipte man hi, ci-in ka thei a, na thumanna hangin kei gim na hong pia hi. Na nasempa tungah na thuciamna bangin keimah hong hehnem dingin na itna kip a baihsa-in hong omsak in.”\nII Korin, “Sanggamte aw, Asia gamsunga ka thuaknate uh na hong phawkpih ding uh ka deih uh hi. Ka thuakna uh lianlua mahmah ahih manin nuntak zawhna ding lametna omlo hi. A si ding taktak hita hang, ci-in ka kingaihsun uh hi. Ahi zongin tua zahin ka thuakna uh pen kote’ thatang kimuangloin sihna panin misite a hingkiksak Pasian ka muan’theihna dingun apiang ahi hi.”\nII Tim 3:12, “Khris Jesu tawh kipawlin Pasian’ deihna bangin a nungta nuam khempeuh in bawlsiatna a thuakding mah hi.”\n4. Hong kibawlsiat ciangin thupha tawh thukkik in:\nSadhu Sundar Singh Mikang gamah a zin lai-in, kikhopna khatah, “Hong bawlsiate bang cih ding ka hi uh hiam?” ci-in dong uh hi. Aman, “Suang tawh theikung ka den ciangin, tua thei kungin suang tawh hong deng kik loin, a gah hong pia hi. Tua mah bangin sandalwood heipi tawh na sat ciangin a gim nam tui hong pia hi, hong bawlsiate tungah gim namtui na pia un,” ci hi. Topa Jesu in, “Ahi zongin ke’n note kiangah kong genin-ah: Na galte uh na it un la, no hong bawlsiate-a’ dingin thu na ngetsak un,” (Matt 5:44). Sawltak Paul in, “Tua ahih ciangin Lai Siangtho sungah, “Na galte uh a gil a kial leh an na pia un. A dang a taak leh tui na pia un. Tua bangin na gamtat uh leh amaute’ maizumna dingin a bawl na hi uh hi,” ci-in a kigelh bangin gamtazaw un. Tua ahih manin gitlohna kizosak kei un la, a pha gamtatna tawh gitlohnate a zo na hi ta un,” (Rom 12:20-21).\nThu tawpna ah Dorothy M. Baxter in violin la a gelh tawh ka zo nuam hi:\nViolin a lui mahmah lim leh mel zong a nei nawn lo\nMun mial sunga vankawm lakah kikoih cip hi\nA guite tan khin a, a guihekna khempeuh zong kia khin hi\nZatkik theih lai ding hiam aw, kum tampi zat lohpi\nNi khat Topa in tua violin hong la khia a\nDamdamin a tunga leivui, paankaite nulkhia hi\nA guite bulh kikin, a heknate bulhpha kik a\nA tumna tawh a gui kikangte tung hong nawt hi\nKum tampi zatloh violin ging kilawm mahmah\nA kim a kianga mite bil sungah bang zah zaknop hiam?\nTu’n nuntakna kisia, kitam, kinusia khat peuhpeuh\nMun mial mun nin sungah zat nawn loh in a om zongin\nZatkik theih, puahkik theih ding cih ka thei hi\nVantung Topa leh Kumpipa in a liamsa a khut tawh\nHong zuut hong zuun a siasa kimanna omlo ka nunna\nAma khut in damsak bawlpha ging kilawm la sa\nAma sihna tawh tawntung nuntakna hong pia\nSi nawnlo ding, lungdamna tawh kidim den ding\nAma khutah ka kipiak khit taktak ciangin\nKa nuntakna ging kilawm penpen hong suak hi.\nPrevious: Na ngaihsutna suakta takin genkhia in ~ Hau Za Cin\nNext: Christmas Ciang Inn Ka Ngai – 1 ~ Hau Za Cin


url: =Desmond Ford Thu Tawm - Zomi Adventist Innkuan\nDr Desmond Ford Thu Tawm\nDr Desmond pen march kha 11 zingsang 1:15am in gupkhiat na sung ah a kamciam kician tak om mah bang in Zeisu sung ah hong nusia hi.\nFord pen Townsville, Northern Queensland, Australia ah Feb 2, 1929 in piang hi. A nu leh a pa te pen bishop ukna tawh biakna neu zuite hi uh hi. A pa pen post office ah sikkhau lai khet nasep sem hi. Amau innkuan sungah a nu in Adventist upna lunglut masa pen a, tua zong Adventist-te cidamna tawh kisai tungtawn pan hi a, ahih hang pawlpi mi suak nailo hi. Sydney, New South Wales ah kituan khia uh a, tua mun ah Desmond in a sangkah na hong zo in Sydney newspapers zumpi ah journalism hong ki pan khia hi. Amah pen laisim a lunglut leh a hahkat mahmah khat hi a, Advent Radio Church pan in Adventist te laibu tampi tak leh Laisiangtho thu tampi tak sinkhia hi. Adventist mi khat in Desmond tungah Laisiangtho pia a, tua Laisiangtho pen elementary sang a zawh ma in sim gai khin zo hi. Amah pen 1946 in tui kiphum a, tua hun a kipan Avondale College ah Pasian nasep zia sin dingin hong kipankhia pah hi.\nTua laitak in Dr William Murdoch pen sang siapipa hi a, Desmond in William ie Laisiangtho sinna hun ah va kah a, William in Desmond i laisim dan leh lungsim puak zia a muh ciangin pakta mahmah hi. Murdoch pen Desmond i siapa/pupa hong suak hi. 1950 in sang hong zo hi. New South Wales Conference ah khasum sang lo in nasep zia hong ki sin hi. 1952 in college a a lawmngaih nu Gwen Booth, elementary sang siamahnu tawh hong ki teeng hi. Kum 5 sung a nupa un North New South Wales conference a khuapi tuamtuam te ah hong sem kawikawi uh hi.\n1958 kum in Desmond in Avondale college ah sang hong zom kik in Bachelor of Art( Theology) tawh sang hong man hi. Tua sang pen Pacific Union College tawh ki zom ahi hi. Sponsor hong ngah ciangin, Washington DC ah SDA seminary ah hong kah hi. Tua sang ah Murdoch zong ki suansak uh a, Edward Heppenstall kici in zong tua mun ah laihilh in om hi. Ford in tua seminary pan phattuamna ngah lo in a hun mawk beisa uh ahihman in a Sia te nih in Michigan State University ah sangkah ding in sawl uh hi. 1960 kum in PhD summa cum laude (Pahtawina sangpen tawh PH. D) cih hong zo in 1961 in Avondale College ah Theology Department ah laihilh dingin hong ki leh kik hi.\nSee also What Sort of Truth Is the Truth of Knowing God?\n1960 kum in Gwen Ford (a zi) in cancer hong nei in April 24 1970 (Friday) ni in a nuntakna hong tanlawh hi. Gwen in Desmond zi kik ding leh a tate 3 Elenne, Paul leh Luke nu kik ding in numei a deih pawlkhat min gelhkhia hi. Desmond in zi neih kik ding ngaihsun lo in sangkah ding lunglut zaw hi. Pawlpi makaite in a tate kep ding leh zi neihna in ama adingin khat kia a om sang in thupi zawpek hi cih kam vaikhakna nei hi. Tua mah bang in kha 7 khit ciang Gillian Wastell tawh hong ki teeng uh hi. A zi kik pen Desmond i sang naupang khat leh a zi masa i naupang kepna ah sang siamah leh a huh den khat zong ahi hi. A beisa in zong a tate kep sak ngei hi.\nA turning point( kiheina hun or khensat na hun)\n1971 leh 1972 kum ciangin Manchester University ah laisim hong zom in “The Abomination of Desolation” cih (dissertation) thulu tawh PhD ( theology) hong ngah hi. 1973 kum kn Avondale College ah laihilh dingin hong kilehkik hi. 1977 kum laizang pawl in Pacifin Union College ah laihilh dingin sapna ngah hi. Hi teng ah a nasep sung in Association of Adventist Forum sunga om Angwin Chapter te kiang pan Investigative Judgement( Dawpkholh Thukhenna ) cih thulu tungtawn a thugen ding sapna hong ngah hi. October 27 1979 Sabbath sun in ama dinmun leh a thu kicing tak in pia in a kidal zo lo ding te dal sawm na tawh buai na bulpi te kankhia kawm in sawtvei pi pawlpi sung a mipil te i theih biakna sung ah buaina te a khahkhiatna in 1980 ah Glacier View meeting ah ama langpang ding tampitak hong piangkhia hi. Tua tungtawn in nasem ki khawlsak pah hi.\nPastor nasep asep sungin hih Investigative Judgement tawh kisai amah leh amah zong thu tampi tak ki dongh in ngaihsun zel hi. Pawlpi mite si ding a lupna tung a ngakte leh investigative judgement sung a a minte uh hong dawk ciang a gupna tan lawh ding kisa uh hi. Desmond i dawnkikna kician mahmah khat ahih leh Upna tungtawn a Zeisu sung ah diktanna cih ahi hi. Ama ie thuhilhna leh a thugenna-te a kitheih tuam vilvel nang kammal hong suak hi. Kiniamkhiat tak a Pasian thu a genna in mi 1000 lom kaikhawm in, tua kawmkal pan in a ki siangsak (perfectionist) pawl khat te tungtawn pan in langpanna leh genna tampi ngah hi. Hi thulu tawh kiai in 1960 leh 1970 kum sung pen buai na tam pi om hi.\nSee also GC Presidents\nThe shape of Controversy (Kilemlohna ie Lim leh Melpuak)\nPawlkhat in hih kilemlohna pen upna hang a diktanna tawh kisai in hong ngaihsun uh a, ahih hang tua bang hilo hi. Roman catholic te leh protestants in a kibang in upna tungtawn a diktanna cih ki um hi. Pawlkhat te in hih kilemlohna pen investigative judgement hang hi ci uh in, ahihhang hih thu pen Dr Ford nasep na pan a kikhawl sak nop na ki patna ahihi.\nHih ki totna/kilemloh na a siatzawk leh sukzawk semsem na ahihleh amah leh amah a khiallo leh siangtho sakte (perfectionist) tungtawn pan a hong piang khia a hihi. Adventist te upna sung ah hihpen kiciaptehna khat leh pawlpi i ngeina /kalsuanzia khat dan in pai to hi. Christian pawlkhat in tuisiangtho leh singlamteh limlak tungtawn a sianthona ngah cih upna nei uh a, nuntak sung tawntung upna hi a, tuiphumna tawh kipan in, pawlpi sung ah sanna/ciaptehna la in, pawipi te ah ahizong ki pawl khop na lianpipi te ah ki hel in, biakin sung ah khan dei neu ah siampi te mai ah mawhna te suut in sihma dong ciapteh na ngah na ding. Seventhday Adventist te in ah siantho na pen nuntak sung a kalsuanna in kihilh uh a, mi khat sung ah khasiangtho a lut theihna ding in i ngaihsut na te piakkhiatna tawh kipan in, Pasian thukham te zuihna tawh, thunget na tampi tawh, nisim in laisiangtho sim na ahizong. Gamtatna hoih tampi te zui in siangtho taktak ing ci a khat pen lamtawp dong ka tung khin hi ci a lungmuan pah om thei lo hi. Bangzah ta in vang gam tung ding a kilawm hi a khialhna neilo mi a hi phial zong.\nA kigen nop na ngeina ahihleh gupna ngah na ding in hanciam tak a nasem in kicinna omloh mah taleh tua kicin loh na te pen Khazih i siantho/diktanna in a kisap na teng hong hu ahihman in hipen isih ma dong a piakkhiat/letsong hoih penpen ahihi. Hih siangtho na ingah na ding a i kanthei a tawpna in a hihleh Ted witson in Autumn Council ah a thugen na a kimu thei hi. Aman bang ci hiam cihleh “nisim in i ngaisut na te Christ kiang ah kipia khia/ki ap den in hileng amah in ama ie sianthona te ei sung ah hong guan ding hi” cihna ah ki muthei hi. Zeisu khazih ie ngaihsutna leh gamtatna pen genbanglo gamtatna leh ngaisutna ahi hi. Thu um mi khat sung ah Christ i ngeina ki guang hi cih ngaihsut na piak hi masa lo hi. Thuhilhna ngeina bang a hihleh mihing khat a ki khel ciang in khazih in zia leh tong leh ngaihsutna thak hong ompan hi. Tua hun a kipan in gupna ngah na ding pen thukham zuihna in picing sak in behlap to hi.\nSee also Siamna kicing nei Khut le khe nei lo mi\nBelieve on the Lord Jesus Christ (Zeisu Khazih um inla muang in)\nHih kilemlohna sung ah Ford in “Zeisu um in la muang in; tua hi leh hotkhiat na hi ding hi” (Act 16:31) ciht thulu tawh Paul leh Silas laikhak tung tawn in thu hilh a nei den hi. Ama langlam te a kisiangtho sak te in tua bang hehpih na man tawm hi” cih san hi. Amau lungkim loh na a hihleh calvary tung a mantampi man letsong a hong ki pia ahi mawh mai na leh diktanna pen a hoihhet kammal suak sak uh hi. Zeisu leh gupkhiatna na cih pen Ford i letdet/pomdet khantawn a ding a Christ leh sianthona ah kal neu khat bek hilo in Sanzawh na ding khekap/kal khat hi den hi. Tua ahihman in hih kilemloh na pen laisiangtho tawh kizom lo siantho na sandan pan hong piangkhia hi a tua khialhna tawh ki zom nuam lo in mi tul tampi tak mipi lak pan hong pai khia uh hi.\nAdventist nasepna pan Ford hong kikhawlsak ciang in Pasian thu a lunglut a lawm te pawlkhat tawh Good News Unlimited cih Pasian nasep na khat hong bawl khia uh hi. Hih kipawlna in ama ading a nakpi tak in lampi hong ki hong tuam a leitung mun tuamtuam ah pai in laisiangtho bek mah, hehpih na bek tawh cih leh upna tungtawn bek tawh cih tawh Pasian thu hong gen uh hi. America pan in Ford pen 2000 kum in hong khawl a Shelly Beach, Caloundra, Queensland nai ah a innkuanpih te kiang hong teng hi. Australia ah Good News Unlimited kipawlna nuaih ah thuhilhna nei zel hi. Amah in a khawlma in laibu 17 a ma min tawh ki bawlkhit ciang laibu dang 10 hong bawl beh hi. Adventist upna tawh a lunngsim kizopna te hang in amah leh a lawm Gillian pen a om na ua Seventh-day Adventist biak inn ah a cinatna in kikhawm zolo a hong phak masiah ki khawm den uh hi. Kha tam lo khit ciang in hong nusia hi.\nUnaupa Lianpi in Hi laimai pan hong letsak hi. Lungdam.\nWhat is the origin of the title of POPE?\nPrev post DM Canright Tangthu Tawm\nNext post ZSL 10: KIHEL THEIHNA’NG LAMPI HOIH


url: =Malaysia gamsung ah HFMD natna hangin naupang tampitak in cinatlawh :: ZOMI DAILY\nMalaysia gamsung ah HFMD natna hangin naupang tampitak in cinatlawh\nposted on 24 July 2018 at 11:10 pm Lomkholna: Health, Malaysia, News, Sawltak, World\nMalaysia gamsung ah HFMD (Hand, Foot and Mouth Disease) kici khut, khe leh kam akilawhthei natna namkhat nungdiak akipan akilawh tammahmah cih Straits Times pan kiza hi. Tua natna pen adiakdiak in naupangno te khatlekhat kilawhbaih mahmah kici hi.\nHFMD kici pen Virus namkhat hi a, adiakdiak in naupang kum 5 nuaisiah te khatlekhat kilawhbaih mahmah hi. Tuabangin HFMD natna angahkha tepen akamsung meima, akhutpeksung leh akhetul te ah sanseuhsauh, cisa, gawlna, ankam limlo cihbangin omthei uhhi.\nTua HFMD natna vaitawh kisai in Malaysia Health Ministry director-general Datuk Dr Noor Hisham Abdullah in agenkhiatna ah abeisa kumsangin hih HFMD natna angahpen tamsemsem hi ci’n tuni Tuesday ni in genkhia hi.\nSarawak state losiah, Malaysia gamsung aom State khempeuh ah tua HFMD natna pen abeisa kumsangin tamsemsem hi. Tukum January 01 akipan July 23 ni ciangdong HFMD natna angahkha akigawm in mi 35,886 HFMD Cases bang phakhinta ciliang hi.\nAdiakdiak in July kalnihna sungteng ah tua HFMD natna akilawh naupang cina pen tamphadiak in, abeisa July kalmasa sangin natna angah 64.2% bang khangto semsem hi.\nTuahangin Malaysia gambup aom naupang kepna Nursery 217, Kindergarten 223 leh sanginn 27 cihbangin akigawm in mun 469 Premises ki khakcipsak khinta hi ci’n Malaysia Health Ministry makaipipa in genkhia hi.\nHih HFMD natna tawh kisai in koipan in kilawh theihiam cih hoihtak in zonkhiatna kinei ngeingai a, Penang State sungah HFMD natna pen Supermarket sungah akizang lengsawn “Trolley” te khutletna tungtawnin natna tampitak kilawhzak cih kimukhia hi. Tuaban ah Supermarket sung aom naupangte tuantheihna Equipment khatpeuh tungpan inzong ki lawhsawnthei hi.\nHFMD natna akilawh theihna pen naksung panin apusuakkhia nap leh naptui (Nasal Discharge), cil (Saliva), ek (Faeces), cipol akitam panin aluangkhia tui (Fluid) cihte tungtawn in kilawhbaih mahmah hi.\nMore: A theihhuai Nattun natna (Influenza, Flu, Tot-kuae) ~ Dr. Thangboi\nNaupangno te hih HFMD natna angahloh nadingin nautawdap “Diapers” kheksak khitciang leh dailenbuk “Toilet” zatkhit ciangin khut saban (Soap) tawh hoihtak sawpsiangding kisam hi. Naupang te kimawlna vanzat “Toys” tezong siansuahding kisam hi.\nTuaban ah midang tetawh vanzat kikopkhak lohding, meileng tuanna, khuasung vakna ah midangte khoihkhoihsa vankhatpeuh, tutna kawmzawl, khuam cihte khoihkhak lohding leh khut hoihtak sawpsiang detding kisam hi. Na tangek te natawiding ciangin nakhut silsiang masadending, naungek te mipi husa atamna Cinema, Shopping Mall, Market, Swimming Pool, Bus Station, Train Station cihte ahzong paipih khaklohding thupi hi. Sawltak #zomidaily\nPrevious: Tedim – Ciau (Rih) ASEAN Highway ~ Pu Pau Za Mung\nNext: Kipawlkhop theihna ~ Pu Thang Khup\nZomi leh Chin gamthumna tungsa te sungah apiangkhin thu\nPoland gamah meileng khatin Truck mawtawpi phukha, mi 19 liam ~ ZD\nNaungek kepzia ~ Khambawi


url: =Nisim Soft Drink bungnihval dawnna hangin Cancer ki ngahbaih (79% Risk) :: ZOMI DAILY\nposted on 30 August 2016 at 12:17 pm Lomkholna: Feature, Health, News, Sawltak\nKawlgampan akhangkhia atawmzaw in Kawlpau kizatpih in အခ်ဴိရည္ ihcihcih Cikhumtui ahih keileh Soft Drink tampi dawnluatpen hoihhetlo hi. Cikhum akihel akhum tuamtuam nisim in tampi nekna dawnna hangin Sinkha Cancer (Gallbladder Cancer) ki ngahthei cih mipil te’n genkhia uhhi.\nSwedish Researchers pawlkhatin hihthu limtak in kancianna nabawl uhhi. Nisim in mi 70,000 te ii neklehdawn pen na encik gige uh a, tuate ii neklehdawn tawh Cancer natna bangcibang in ki ngahthei cih kizopna na kankhia uhhi.\nMipawlkhat nikhatsung in Soft Drink bungnih pan atungsiah adawnden om uh a, tuate pen adawnvetlo te sangin Gallbladder Tumor ci’n Sinkha sameng hongki pankhiabaihzaw uhhi.\n“Journal of the National Cancer Institute” ah aki suakkhiasak mahbang in tuabang in nisim in Soft Drink tampi adawnden te pen Biliary Tract Cancers natna ngahtheih nading 79% bang tamzaw cimawk hi.\nTuaban ah nisim in akhum Sugary Drinks tampi adawnden tepen midangte sanginzong thauvalzaw (Overweight) uhhi. Zunkhum sikhum neite adingin Cikhum zattangding in akibawl Artificial Sweetener tezong hoihtuanlo cimawk hi.\nNidang in athau te acidam leh amelhoih khawngin kituak a, tuhun ciangin mithaulua te amauleh amau agawl uh a Control zolo, mibanglo khawngin kituat zawta hi. Mangkang tekhawng thaulua teh cikhaleng abuaihuai mahmahding himawk hi.\nAdiakdiak in naupang neulai te Coke (Coca Cola) dawnsakpen hoihhetlo hi. Coca Cola sungah Cikhu tampi kihel ahih manin, tuate pen naupang te adingin hoihmasa hetlo hi. Zogam ah ihmuh zawhloh, ihdawn zawhloh hangin gamdang ah lengla dona zattangzang in kinei theizel a, tuapen cidamnading in hoihmasalo hi. ZD Sawltak #zomidaily\nPrevious: 1947 Panglong leh 21st Ce. Panglong Etkaakna ~ Pu Zokhai\nNext: Vondeih Kep Ding – 50 (Pau Khan Kap)\nMalaysia Khuado ettehtaak mahmah mawk ei, guai! ~ Hang Khan Lian


url: =Zomi leh Zogam khantoh nading sunmang (Part 1) :: ZOMI DAILY\nposted on 24 January 2015 at 11:16 am Lomkholna: Article, TedimPost, Zomi\nZomi leh Zogam khantoh nading sunmang\nRadio & Television Private Services\nZomi & Zogam khantohna ding tawh kisai mikimin deihciat ding leh deihsak ciat dingin ih ki lamen hi. Pasian leh hong uk kumpite in zong khantohna ding vaihawmin ma laden hi. Ih kisapte pen eimau khua aiding bek ngaihsutna tawh kingen hi. Budget tampi ih ngahnop hangin mi tampi hamphatpih ding akizom diudeu lampite, ahihkeileh vaipuakte ngetna lamsang ah ngaihsutna saupi kisam cih phawkciat ding ahihi.\nDemocracy hunpi sungah lutkhin ta ihihmanin lungsim tawng ah pua venvan nawnlo-in suakta takin lungsim ngaihsutnate sunkhiat hun hong tungta a, Hluttaw palaite-in tuate hong gensakna dingin Gambup $umpi pan khasum tampi tak kipiata cih theiciat hi hang.\nGam sungah kumsialin lampi bawlna dingin Sum tampi kizeek den a, World Bank inzong Asian Highway bawlna dingin panpihna tampi mah a piak pen mikimin theiciat hihang. Myanmar Company tampi-in Zogam lampi zikna maban hong laktheih lungdamhuai sa in Lungdam hang a, atatakin Zogam aa om Company tengin a septheihding uh hilel mawk hi.\nGamkhantohna tawh kisai thupi khat ah gamsung aa om mipite sum ngahna leh a sumngahte uh tua gamsung mah ah zeekkikna tungah tampi na kinga citciat a, Zogam leh Zomite neihsa Company tampi omkhin ahihmanin tuabangte-in nasep thupi tampi ngah henla, a sumngahte uh Zogam sung mah ah hong zeekkhia kik hileh khantohna hipah hi.\n1.Bridge to Bridge Roads:\nZomi & Zogam khantohtheihna dingin kikawmna lampi thupi masa pen hi. Eimau ciatin zong kikawmna lampi akisapziate a phulkhakim dingin kong lamen hi. AD.2000 kum pan Zogam sungah Gospel pai kawikawi khat ka hihmanin khua tampi ah khe tawh ka pai a, Cycle hun hong tunciangin lampi kisapna thupi semsem tawh kibang kasa hi.\n2014 Tedim GZA II khitciang Census madeuhin Tuithang Lei tawnin ZBCM Mission Director Sia Kap tawh Gawsing dong Cycle zangin ka pai uh-a, Mualnuam ah kilekkik in Laitui ah tua pan Mansuang Lei tawn in 11:30PM in Tedim ka tungkik uhi. Lampi om hizen leh Lunmual paisuak vatna ding thukin message om a, ahizongin lampi haksatna tawh kipaipah theilo hi. Banghanghiam cihleh Tuithang lei panin Laitui lei kizopna lampi aomnailoh mahbangin, Laitui lei panin Kaptel Lei ah paiphei ziau theihna ding lampi om ngeilo, kigeel ngei nailo lai zen hi. Hih bangin Zogam kikawmna omleh a hunlapin kipai thei ding cih ka tuahkhak thu in pilna hong guan ahihi. Nopna-dahna vaikin khatpeuhah lampi thupi diak tawh kibang sese hi.\nZomi & Zogam Development Part One, Step 1 a’dingin a thupi masa khat in Tedim Area Ring Road kisapna kikumkhawm masa dih ni. Tedim pen Zomibup Khuapi ahihna GZA II, Tedim ah 2014 in kipulak zihziah hi. Tu-in Gamsung Kumpi makaite, NGO, INGO’te hitaleh, Minam, Gam, Biakna Makaite hitaleng khantohna ding bangteng ihgeelkhin takpi uh hiam, …? Geelna thupi masa aa, tua geelnate Kumpi tungah akingeen thei ding teng pen Hluttaw khawng ah nget ding pawl omding a, pawlkhat pen NGO leh INGO tawh kop in sepzawh ding pawl om maithei tak hi. Zomi leh Zogam khantohna ding deih takpi, adeihsak takpite-in Tedim Area Ring Road vai thupi ngaihsut ding ahi hi.\nSum lametna bek tawh a kineihkhem makaite in hih bang pawl thupi salo mah leh Zomi & Zogam khantohna ding adeihsak takpi Makai hong pianglai ding pawl in “Sep-le-bawl, Tup-le-ngiim sungah hong hel masa ciat tek ta un.”\nZop lai ding…….\nPrevious: Sensi leh Tangh dalna zatui sutna kinei\nNext: Tongsan Weekly Journal in Registration ngahta